SUUR 2023 AASTAHOROSKOOPLahedat lugemist
SUUR 2023 AASTAHOROSKOOP
Autor
Astroloog Peeter Tammela
04. jaanuar 2023 | 13:07
Illustratiivne — FOTO: 123rf.com
Planeedid näitavad, et 2023. aasta saab olema harukordne. Loe lähemalt, mida uus aasta sinu tähemärgile toob!
2023. aasta on üsna harukordne, sest nii mõnedki aeglaselt liikuvatest planeetidest vahetavad korraks sodiaagimärke, aga liiguvad siis jälle vanasse märki tagasi. Nende aeglaste planeetide sisenemist järgmistesse märkidesse saab tõlgendada nii, et need oleksid justnagu märguanded uute aegade tulemisest, mis võivad kulmineeruda näiteks 2024–2025 aastatel. Seega võime oletada et aastad 2024–2026 võivad olla tõeliselt murrangulised, aga nende murranguliste sündmuste nõrgad signaalid hakkavad meieni jõudma juba 2023. aastal.
Pea läbi aasta kestev (märtsi keskpaigast detsembri alguseni) aspekt on Pluuto kvadraat Kuu sõlmedega.
Pluuto, kui suurte muutuste ja transformatsioonide sümbol, tekitab siin suure pinge mineviku ja tuleviku vahel. Kuna Lõunasõlm on mineviku sümbol ja Põhjasõlm tuleviku sümbol, siis Pluuto selline asend on kui seis noateral – ehk siis on võimalus kalduda tagasi Lõunasõlme ehk mineviku, oma mugavustsooni suunas – või teha julge hüpe tuleviku ideaalide ja eesmärkide poole.
Pluuto ja Kuu sõlmede aspekt on täpne 23. juulil ja sellel päeval moodustub niinimetatud Suur Rist, mille üheks tipuks on ka Päike. See seis võib tähendada, et maailm ütleb lahti mingitest vanadest väärtustest, loobub milleski, mis siiani oli iseenesestmõistetav jaa võtab omaks täiesti uued põhimõtted või väärtused. Aga võib-olla ka vastupidi – hoitakse kramplikult kinni minevikust ja loobutakse kõigest uuest ja progressiivsest. Ehk siis keeldutakse tuleviku suunas liikumast, kuna kardetakse, mida see võib kaasa tuua.
Samuti võib seda seisu võrrelda suure ristteega, kus tuleb võtta vastu otsus, milline tee valida. See võib olla üsna saatuslik valik – selles mõttes, et seal ristteel tehtud otsust ei saa enam hiljem muuta.
Seega võib 2023. aasta olla seotud inimkonna ühe kõige olulisema valikuga, millest sõltub meie kõigi saatus.
Jaanuari esimene dekaad võib tuua muutusi seal, kus need on kõige vajalikumad ent kuu teises pooles suurenevad võimuvõitlus ja survemeetodid ning konfliktid on kerged tekkima.
Veebruaris valitsevad sügavad ja pisut kummalised meeleolud. Otsitakse kindlust ja stabiilsust, üritatakse toetuda sellele, mille peale võib kindel olla.
Märtsis tugevnevad boheemlaslikud meeleolud, paljud seilavad unistuste lainel, püüdes reaalsuse eest põgeneda. Ollakse tundlikumad igasuguse välise mõju, samuti ravimite ja alkoholi suhtes. Märtsi esimene dekaad võib aga kujuneda üsnagi pingeliseks – provokatsioonid langevad viljakale pinnasele.
Aprillis võib ette tulla oma võimete ja võimaluste ülehindamist, samuti mitmesuguseid liialdusi. Ülepingutamised on kerged tulema. Probleemiks on ka tormakus ja kiirustamine.
Mais võib paljudel tekkida soov täiel rinnal elu nautida. Seda eriti kuu esimeses dekaadis. Probleemiks võib olla laiskus. Samas valitsevad romantilises plaanis äärmiselt head võimalused, kuid siin on oht minna soovmõtlemise libedale teele.
Umbes 5.–15. maini on võimalikud mitmesugused ootamatused. Asjad ei pruugi minna nii nagu planeeritud. Ettevaatust liikluses!
Samas võivad terve maikuu jooksul tekkida Jupiteri ja Pluuto kvadraadi tõttu juriidilised probleemid, vastuolud seadusega – eriti just poliitilises plaanis, seoses võimu ja positsiooni kuritarvitamisega.
Juuni esimene pool võib kujuneda pingeliseks inimsuhete liinis, seevastu kuu teine pool esile tuua mitmesuguseid keerukusi ja segaseid asjaolusid. Samuti valitseb juuni teises pooles ülisuur provokatsioonide oht, ka  on võimalikud ootamatud ja äkilised sündmused või siis lihtsalt ebatavalised arengud. Ülimat ettevaatust liikluses ja ümberkäimisel ohtliku tehnikaga!
Juuli esimese nädala mõjud on sarnased juunikuu teise poole omadele. Samas võib juuli esimene dekaad olla seltskondlikus plaanis äärmiselt põnev ja vaheldusrikas, laiemas plaanis võib seda öelda terve juuli kohta.
Ka romantilised suhted tekivad tavalisest kergemini, samas ei pruugi need jääda püsivaks – pigem on tegemist kerge seiklusega.
Juulis ajavad inimesed taga kõmu ja sensatsiooni, soovitakse kogeda midagi erilist. Samas oli juuli teises pooles tunda tugevat pinget või mingit ebamäärast ärevust. Tunda annavad konkurents ja rivaalitsemine. Samuti võivad kujuneda äärmiselt keerulised ja vastuolulised arengud.
August tõotab tulla samuti üsna rahutu kuu –eriti just aeg 10. umbes 21. augustini. Sellel ajal on taaskord võimalikud äkilised ja ettearvamatud sündmused. Siis ei tasuks alustada oluliste ettevõtmistega, kuna need areneksid hoopis teises suunas, kui algselt kavandatud.
Umbes 15.–30. augustini tuleks Marsi ja Neptuuni opositsiooni tõttu vältida enda liigset väsitamist. Samuti ei tohiks ette võtta midagi, millest puudub piisav ülevaade. Laiemas plaanis ei soovitaks üldse midagi olulist ette võtta.
Seevastu september (eriti kuu teine pool) võib tuua paljudes valdkondades olulise läbimurde. Kergem on vabaneda takistustest ja oma aja ära elanud teemadest. Õhus on palju uudsust ja originaalsust, mis võimaldab leida probleemidele häid lahendusi.
Oktoobris toimub jällegi paljude protsesside pingestumine. Tuli võib tuha all uuesti hõõguma lüüa. Vaja on olla äärmiselt diplomaatiline ning vältida igasugust tüli üles kiskumist. Eriliselt ettevaatlik tuleks olla nii liikluses kui ka mujal, kus võib mingi õnnetus aset leida.
Umbes 4. kuni 18. novembrini on taaskord selline aeg, mis paistab silma oma ebastabiilsuse ja ettearvamatusega. Jällegi on võimalikud mitmesugused ootamatud sündmused, mis võivad olla seotud mässumeelsuse ja provokatsioonidega. Või siis lihtsalt mingite õnnetusjuhtumitega.
Positiivsel juhul võib see periood olla ka olulise läbimurde ajaks, mil õnnestub välja murda surnud ringist.
November tervikuna on seotud äärmiselt võimsate ja intensiivsete energiatega, mis võivad olla nii lõhkuva kui ka ülesehitava iseloomuga, kuna valitsevad ülitugevad Skorpioni märgi mõjud.
Umbes 10. kuni 24. detsembrini (Marsi-Orcuse kvadraat) on kahjuks jällegi käes pingelised päevad, mis toovad esile konkurentsi, võimuvõitluse ja agressiivsuse erinevad vormid.
Kuid nagu ikka – positiivsel juhul võib olla see ajaks, mil õnnestub palju asju korda saata, kuna energiat on palju ning tahtejõud tugev.
Kuid praktiliselt samal ajal (12.–22. detsember) mõjub risti vastupidise mõju aspekt – nimelt Päikese kvadraat Neptuuniga – see seis on seotud jõuetuse ja väsimustundega, eesmärkide ähmasusega, pettuse ja enesepettusega.
Loomingulises plaanis võib see aga olla äärmiselt viljakas periood, kunstiinimeste õnnistus. Samas tuleks sellel ajal piiri pidada alkoholi ja ravimitega, kuna võib esineda ülitundlikkust ja organismi ülereageerimist.
Jupiter Jääras: 20. detsember 2022 – 16. mai 2023.
Jäär on sodiaagi esimene märk ja sümboliseerib algust, algatust, otsustavust ja riskijulgust. Jäära motoks on: „Mina olen!“
Kui Jupiter liigub Jääras, oleme palju enesekindlamad ning valmis proovima uusi asju, algatama uusi tegevusi. Näitame üles suuremat initsiatiivi ning kohati võime olla liigagi hulljulged. Oleme julged ja entusiastlikud, valmis vanakuradi endaga rinda pistma.
Meie ego saab juurde uut tulist energiat, mistõttu võime olla ka suuremad egoistid. Jupiter Jääras võib kaasa tuua mustvalge mõtlemise, suureneb kannatamatus ja soov saada kõike kohe ja kiiresti. Probleemiks võib olla tormakus ja kiirustamine.
Kuna Jupiter valitseb ka ideoloogiat, maailmavaadet ja religiooni, siis võivad sellelt pinnalt paljud pinged ja konfliktid alguse saada. Ka hariduse/teaduse maastikul ning poliitikas võib jalgealune tuliseks minna.
Samas annab Jäära mõju meile rohkelt energiat, ürgset vitaalsust ja tahet raskete olukordadega toime tulla. See on aeg, kus suudame toetuda vaid iseendale, olla teistest sõltumatud ja iseseisvad.
Jupiter Sõnnis: 16. mai 2023 – 26. mai 2024.
Jupiter on sodiaagi teine märk ning sümboliseerib püsivust, stabiilsust, tugevust, elutervet maalähedust.
Sõnni motoks on: „Mina oman!“
Jupiteri liikumine Sõnni märgis toob esile Sõnni positiivsed omadused, nagu praktilisus, kannatlikkus, tugev elujõud, võime nautida elu, loodust, maalähedust. Seda aga peamiselt siis, kui Jupiter teeb positiivseid aspekte. Negatiivse Jupiteri puhul tekib paljudel soov naudingutega liialdada, tooni võib anda laiskus ning soovimatus tegeleda tõsiste asjadega.
Sõnni märk seotud kõige maalähedase ja ürgsega, seksuaalsusega, toitumise ja muude elu põhivajadustega.
Samas võib positiivne Jupiter anda Sõnni märgile kõrgema vibratsiooni, tõsta elu põhivajadused veidi kõrgemale tasandile. Siin võib tekkida positiivne süntees looduslähedusest ja filosoofiast, ürgsetest naudingutest ning vajadusest õppida ja ennast harida. Positiivne Jupiter Sõnnis võib meil aidata üle saada kadedusest, kitsarinnalisusest, ahnusest ja ülemäärasest rahakultusest. Paraku võib negatiivsete aspektidega Jupiter just mainitud omadusi võimendada.
NB! Tuleb aru saada, et pikad tsüklid ehk siis antud juhul näiteks Jupiter Jääras ja Jupiter Sõnnis – avalduvad ikkagi perioodiliste tõusude ja mõõnadena. Seda nii üldmõjudes kui ka iga konkreetse sodiaagimärgi puhul. Ei ole ju võimalik, et terve aasta jooksul on meil kõigil üks kindel olukord või meeleolu. Selliste pikkade tsüklite puhul on tegemist pideva, kuid siiski üsna nõrga taustamõjuga, mis aktiviseerub juba kiiremate planeetide mõjutuse läbi. See on nagu suvi või talv – kogu aeg ei paista päike ja kogu aeg ei saja lund…
JÄÄR
Jupiteri liikumine Jääras annab sinule kui Jäärale juurde palju entusiasmi ning muudab sind veelgi koleerilisemaks. Naudid palju suuremat populaarsust, samuti tõmbad ligi sulle kasulikke inimesi. Sinu vaimne autoriteet võib oluliselt suureneda, mistõttu sinu arvamustega ja nõuannetega arvestatakse. Samuti võib sul olla tavalisest rohkem juhuslikku õnne ja vedamist. Vanad probleemid, mis tundusid ennem ületamatut, võivad nüüd saada ootamatult lihtsa lahenduse.
Kui aga Jupiter on negatiivsetes aspektides, siis võid kergesti üle pingutada või millegagi kõvasti liialdada. Samuti võid olla hooletu, kiirustav ning kipud asju nägema must-valgelt. Kipud probleeme lihtsustama ja neisse pealiskaudselt suhtuma. Jupiter Sõnnis annab sulle rohkem õnne rahaasjades, üldse kõikides praktilistes ja maistes tegevustes. Samas võid olla väga kangekaelne ning teiste arvamusi mitte kuulda võtta. Otsid suuremat turvatunnet, tahad toetuda millelegi kindlale ja stabiilsele.
Parim aeg romantilisteks suheteks ning ka seltskondlikuks eluks on 20. veebruarist kuni 17. märtsini. Veenus liigub sellel perioodil Jäära märgis, mis muudab sind teiste silmis populaarseks ja ligitõmbavaks. Järgmine Veenuse soodne asend leiab aset lausa 5. juunist lausa 9. oktoobrini. Samas liigub Veenus 23. juulist 4. septembrini retrograadselt, mis võib tähendada seda, et pead suhete liinis mingeid vanu võlgu maksma – või makstakse sulle võlad tagasi.
Töises plaanis võivad olulisemad kuud olla jaanuar, juuli-august ja september. Jaanuaris võib ette tulla tugevat konkurentsi ja võimuvõitlust. Samas on võimalik ka oluline läbimurre.Tervisele peaksid suuremat tähelepanu pöörama märtsis ja augustis. Novembris tasuks ettevaatlik olla võimalike traumade ja vigastuste suhtes. Liikluses maksimaalset tähelepanu!
SÕNN
Jupiter Jääras toob esile sinu loomingulisema poole. Sinu alateadvuses toimuvad tavalisest aktiivsemad protsessid, mistõttu suudad oma intuitsiooni sähvatusi ka paremini kinni püüda. Negatiivse Jupiteri korral võid oma probleeme liiga tõsiselt võtta ja näha asju valedes proportsioonides. Võid olla ka hajameelne, unistav ja teiste poolt mõjutatav.
Jupiteri asend Sõnnis on hoopis teistsuguse mõjuga. Nimelt võid olla üsnagi kangekaelne ning uutele ettepanekutele sõrad vastu ajada. Teisest küljest võid hakata suuremat huvi tundma mingite vaimsete või filosoofiliste teemade vastu. Sul võib tekkida soov midagi uut juurde õppida või ennast täiendada. Negatiivse Jupiteri puhul võivad aga materiaalsed huvid lämmatada sinu vaimsed suundumused. Samuti võid ennast teistest paremaks pidada.
Veenus liigub Sõnnis 17. märtsist 11. aprillini. See võib osutuda ajaks, mil ilu ja armastus jõuavad kergemini sinuni. Seega parim aeg armuasjadeks ja üldse meeldivate suhete loomiseks. 9. oktoobrist 8. novembrini valitsevad umbes sarnased mõjud. Samas lisandub ka juhusliku õnne moment – seega võib mõõdukas risk ennast õigustada. Kõikide üks-ühele suhete loomiseks on soodne aeg ka 4.–29. detsembrini.
Sotsiaalses ja ühiskondlikus plaanis oled kõige edukam jaanuaris ja veebruaris. Septembris ja oktoobris võib sul tekkida tahtmine töises plaanis teistest ette rebida. Samas tasuks oktoobris hoida tervist ja end mitte liialt tööga ära tappa, kuigi enesetõestamise soov võib olla suur.
KAKSIKUD
Jupiter Jääras annab Kaksikutele positiivsel juhul suurepärase võime näha kaugemat tulevikuperspektiivi. Suudad suurepäraselt mõista seda, mida peaksid tegema, et saavutada tulevikus edu ja rahulolu. Samuti annab selline Jupiteri positsioon sageli mõjuvõimsaid või kuulsaid sõpru-tuttavaid. Mingist rühmast või seltskonnast võib sulle väga suurt kasu sündida. Seetõttu on see aeg soodne liitumiseks erinevate rühmade ja gruppidega ja miks mitte ka mõne erakonnaga. Negatiivsetes aspektides Jupiteri puhul võid aga teha liiga suurejoonelisi tulevikuplaane, mis käivad sul ilmselgelt üle jõu.
Sõnnis liikuv Jupiter avab sinu alateadvuse väravad – positiivsel juhul oled äärmiselt loominguline ja tajud ühtsust kogu universumiga. Jupiteri negatiivsete aspektide korral oled aga tujust ära ja näed igas põõsas tonti või lausa Saatanat ennast. See aeg on õige aeg tegelemaks spirituaalsete ja müstiliste teemadega, teha lähemat tutvust oma „sisemise minaga“. Pead õppima ennast armastama sellisena, nagu oled. Ei ole vaja olla kellegi teise moodi – ole sina ise!
Nooretele ja vallatutele on parim aeg 11. aprillist 7. maini, mil Kaksikute märgis liigub Veenus. Meeldivaid sündmusi ja inimsuhteid on sellel perioodil rohkem.
Veenuse asend on õnnelik ka 8. novembrist 4. detsembrini, mil sul võib olla tavalisest rohkem juhuslikku õnne ja vedamist.
Marss liigub Kaksikute märgis kuni 25. märtsini. Sellel ajal on sul tavalisest rohkem energiat ja pealehakkamist, mistõttu võiksid siis ette võtta midagi energiamahukat. Samuti suudad ennast teiste ees rohkem maksma panna.Töises ja ühiskondlikus plaanis võib märtsis ette tulla palju kulminatsioone – samas võib olla tugev ka konkurents. Ka november võib selles liinis rohkem esile kerkida. Aprillis ja osaliselt ka mais tasuks hoida tervist. Samuti ka oktoobri teises pooles ja novembris.
VÄHK
Sinu jaoks on Jupiteri liikumine Jääras fantastiline võimalus ennast ühiskondlikus plaanis maksma panna. Sinu sotsiaalne võimekus puhkeb täies mahus õitsele ja sa võid saavutada kauaoodatud lugupidamise ja tunnustuse. Negatiivse Jupiteri puhul üritad aga hüpata üle oma varju ja seejuures komistada oma varasemate eelarvamuste otsa.
Sõnni märgis liikuv Jupiter tekitab sinus suurema huvi asjade vastu, mis sind tavaliselt külmaks jätavad. Oled rohkem huvitatud oma tulevikust ja lood visioone sellest, kellena sa ennast tulevikus näha tahaksid. Samuti oled selle perioodi jooksul sallivam teiste inimeste suhtes. Suudad asju ja inimsuhteid vaadata eelarvamuste vabalt. Sellel ajal võib su sõpruskond oluliselt suureneda või saad juurde sõpru, kes erinevad su tavatuttavatest. Samuti tunned suurt rõõmu oma ideaalide ja eesmärkide teistega jagamisest. Negatiivsete Jupiteri aspektide puhul oled ülemäära unistav ning sinu mõtted rändavad elukaugetel teemadel. Samuti võid oma veidrustega liiale minna ja jätta teistele inimestele kummalise mulje.
7. maist 5. juunini liigub Vähis Veenus – aeg armastada ja olla armastatud. Su elus on rohkem naudinguid ja meeldivaid hetki. Sarnane mõju valitseb ka 4. detsembrist 29. detsembrini. Jõu- ja energiaplaneet Marss on Vähi märgis 25. märtsist 20. maini. Tegutse! Kehtesta ennast, näita, milleks võimeline oled!Tööle, karjäärile ja muule ühiskondlikule tegevusele mõjuvad hästi märts ja aprilli esimene pool. Tervisele tasuks suuremat tähelepanu pöörata veebruaris ja märtsi esimeses pooles.
LÕVI
Jupiteri liikumine Jääras annab sulle tugeva vaimse impulsi, mis paneb sind huvi tundma uute teemade ja eluvaldkondade vastu. See on äärmiselt soodne aeg nii õppimiseks kui õpetamiseks, oma kogemuste teistega jagamiseks ning ka teiste kogemustest õppimiseks. Parim aeg ka reisimiseks, suheteks välismaa ja välismaalastega. Selle perioodi märksõnadeks on „avardumine, laienemine, suurenemine, kasvamine”. Negatiivse Jupiteri puhul kipud oma maailmavaadet teistele peale suruma ning arvad, et oled kõiketeadja. Samuti on kõikvõimalikud liialdused ja ülepingutamised kerged tekkima. Võid tungida kellegi teise mängumaale, ületada selle piiri, mida ületada ei tohiks.
Jupiteri asend Sõnnis avardab ja laiendab sinu sotsiaalset-ühiskondlikku väljundit – parim aeg oma maine ja sotsiaalse staatuse parandamiseks, enda ülestöötamiseks, endast positiivse „jalajälje” jätmiseks. Perioodi jooksul võib sul õnnestuda tõusta karjääriredelil või saavutada avalikus elus muu oluline edasiminek.
Veenuse mõjul on kõik üks-ühele suhted soositud 3.–27. jaanuarini. Kuid Lõvi märgis viibib armu- ja naudingute planeet Veenus harukordselt pikalt – tervelt 5. juunist 9. oktoobrini. Kuid seejuures liigub Veenus retrograadselt 23. juulist 4. septembrini. Sellel ajal pead ehk tegelema mingite vanade suhteteemadega. Lõvis liikuv Marss (20. mai – 10. juuli) annab sulle totaalse energiasüsti. Kuid ettevaatust traumade ja vigastuste suhtes! Igapäevase töös on kõige soodsam kuu jaanuar, millal võib õnnestuda oluline läbimurre. Aga suuremaid ja ambitsioonikamaid projekte tasuks ette võtta aprillis ja mais.Tervise osas peaksid ettevaatlik olema aprillis, juunis ja juuli esimeses pooles. Eriti just võimalike traumasid ja vigastusi arvestades.
NEITSI
Sinu jaoks on Jupiteri asend Jääras see aeg elus, kus saad teha kõige kergemini vajalikke muutusi ja muudatusi. See on aeg, kui suudad lahti lasta sellest, mille aeg on ümber saanud ja mida sa enam ei vaja. Kõige laiemas mõttes on see positiivsete transformatsioonide aeg, mil suudad oma elus pöörata täiesti uue ja puhta lehekülje. Materiaalse elu tasandil võid sellel ajal kasu saada teiste inimeste varadest ja vahenditest ehk siis aeg soosib kõike, mis seotud ühisomandi ja kollektiivsete ressurssidega. Negatiivsetes seisudes Jupiter võib luua olukordi, kus sa muudad midagi liiga kergekäeliselt, loobud milleski, mida sa tegelikult veel vajad. Või siis loodad liialt teiste inimeste abile ja toetusele.
Kui Jupiter liigub Sõnni märgis, siis mõjub see sinu maailmapildile avardavalt – tunned suuremat vajadust midagi uut teada saada, midagi juurde õppida või enda jaoks kasvõi uuesti avastada. Sel perioodil oleks kasulik luua suhteid kohtadega, mis erinevad su tavakeskkonnast – loomulikult näiteks välismaa, aga miks mitte ka kohalikud paigad, kus sa pole enne viibinud. Ehk siis aeg soosib kodust välja minemist, tutvumist „koduvälisega”.
Partnerluses võid kogeda ilusaid hetki 27. jaanuarist 20. veebruarini, mil Veenus liigub sinu partnerluse märgis ehk Kalades.
Neitsi märki jõuab aga Veenusesse 9. oktoobril ja väljub sealt 8. novembril. See periood võib olla igati nauditav nii romantilises plaanis kui ka laiemalt võttes.
10. juulist 27. augustini liigub jõu- ja energiaplaneet Marss Neitsi märgis. See on parim periood initsiatiivi haaramiseks ning oma tahte maksma panemiseks. Samas võid sel ajal olla ülemäära kriitiline ja juuksekarva lõhki ajada.
Veebruar võib töises plaanis olla üsnagi pingeline. Kui tööd on palju, peaksid leidma võimalusi lõõgastumiseks – vastasel korral võib kannatada sinu tervis.Märtsis, eriti kuu keskpaiku, peaksid samuti tervist hoidma. Ja ühiskondlikus plaanis ei tasuks midagi olulist ette võtta.
KAALUD
Jupiteri liikumine Jääras on Kaalude jaoks suurepärane seis, et luua uusi suhteid – eriti just selliseid, millel on ka vaimne sisu. See on parim aeg kohtumiseks kellegagi, kellelt sul oleks midagi õppida. Laiemas plaanis võib see aeg olla perioodiks, kus teistest inimestest on sinu jaoks palju kasu. Negatiivsetes aspektides Jupiteri puhul loodad liiga palju teistele, surud ennast oma partneritele peale või tüütad neid tühja lobaga. Samuti võib erinevaid suhteid korraga liiga palju olla ning sa ei suuda otsustada, kellega suhelda ja kellega mitte.
Sõnnis asuv Jupiter muudab sinu elutunnetuse sügavamaks – hakkad tähele panema asju, mida varem pole märganud. Tooni võivad anda ka mitmesugused müstilised momendid. Samuti on see suurepärane aeg oluliste muudatuste tegemiseks ja selle muutmiseks, mis sind enam ei rahulda. On aeg lüüa plats puhtaks, et saaksid sinna midagi uut ehitada. Negatiivse Jupiteri puhul võid tunda hirmu muudatuste ees, samuti kergesti langeda erinevatesse äärmustesse – su kaalukausid võivad laperdada nagu pesu tuules.
Veenuse asend soosib naudinguid ja meelelahutusi 3.–27. jaanuarini. Kõik üks-ühele suhted on Veenuse toetusel heas seisus 20. veebruarist 17. märtsini. Veenuse asend Kaaludes 8. novembrist 4. detsembrini on nagu ikka parim aeg armasuseks ja romantikaks.
Marsi asend soosib tööalast karjääri ja ühiskondlikku aktiivsust 25. märtsist 20. maini.
Marsi liikumine Kaaludes 27. augustist 12. oktoobrini laeb sind energiaga ja annab võimaluse end maksma panna.
Umbes 20. veebruarist 22. märtsini tuleks hoida tervist ja vältida ületöötamist ja külmetamist.
SKORPION
Jupiteri asend Jääras annab sulle võimaluse ennast üles töötada – seda just igapäevatöö tasandil. Või avastada enda jaoks uue rutiini või süsteemi, mis lubab sul tavalisest efektiivsemalt töötada. Samas annab Jupiter ka tavalisele tööle mingi laiema kõlapinna. Näiteks võib mõnest tavalisest pisiasjast välja kasvada mingi hoopis suurem projekt. Tervise teemas peaks kõik olema suurepärane – on vaid kerge oht, et võid kaalus juurde võtta. Pingeseisudes Jupiteri puhul võib sul tekkida soov teha vaid seda tööd, mis on hästi tasustatud või mis sulle meeldib. Ebameeldiva töö puhul püüad sellest kõrvale hiilida. Tervis võib kannatada mitmesuguste liialduste tõttu, samuti võib mõni halb harjumus sinust võitu saada.
Jupiteri positsioon Sõnnis võib tuua sulle palju uusi sõpru ja tuttavaid. Paljud suhted osutuvad sulle väga kasulikuks või ka vastupidi – ehk siis „käsi peseb kätt“ süsteem töötab väga tõhusalt. Rohkem tekib selliseid suhteid, mis omavad ka vaimset sisu. Seega soodustab seis pigem intellektuaalseid suhteid, mitte niivõrd romantilisi. Negatiivse Jupiteri puhul võid oma partnerite suhtes olla ülemäära nõudlik ja neile mitmesuguseid tingimusi esitada. Sul võib tekkida tunne, justkui oleksid teised sulle midagi võlgu.
Veenuse mõjul oled mänglev ja loominguline 27. jaanuarist 20. märtsini. Õnne ja vedamist võib rohkem olla. Suhetes on Veenus abiks 17. märtsist 11. aprillini. Parim aeg igasuguse koostöö alustamiseks.
4.–29. detsembrini liigub Veenus Skorpionis – kasuta seda aega kõigeks selleks, mis sulle meeldib ja naudingut pakub! Töises plaanis on võrdlemisi soodne aeg 21. märtsist 20. aprillini.
Mai keskpaigast kuni kuu lõpuni võib ette tulla ülitugevat konkurentsi. Samas võib see olla tööalase läbimurde aeg. 27. augustist 12. oktoobrini tasuks hoida tervist ja mitte üle töötada. Seevastu 12. oktoobrist 24. novembrini liigub Skorpionis Marss, mis laeb su akud täis.
AMBUR
Jääras liikuv Jupiter on sinu jaoks äärmiselt õnnelik seis, kuna on seotud väga tugeva loomingulise impulsiga. See on ka juhusliku õnne ja vedamise periood, mil paljud asjad õnnestuvad haruldaselt kergesti. Selle perioodi jooksul oled sageli äärmiselt loovas mängulises meeleolus. Kui sul on lapsed, siis teevad nad sulle tõelist rõõmu ja läbisaamine nendega suurepärane. Erinevat liiki naudinguid ja meelelahutus on siin seotud Jupiteri avardava ja samas ka teatud vaimse sisuga. Negatiivse Jupiteri korral kaldud liialdama kõikide lõbude ja naudingutega. Sinus on laiskus ja soovimatus tegeleda tõsiste asjadega.
Sõnni Jupiter toob õnnelikke hetki sinu igapäevasesse tööellu. Tunned, et töö on midagi enamat kui vaid kohustus ning et läbi töötegemise on võimalik ka isiksusena areneda. Võimalik, et leiad mingi uue ja efektiivse meetodi, kuidas oma töö tulemusi parandada. Samuti saad oma töö eest suurema tunnustuse osaliseks, sinu tööpanust osatakse rohkem hinnata. Negatiivsetes aspektides Jupiteri korral võid oma töö tingimuste suhtes olla liialt nõudlik ja pretensioonikas. Samuti võib probleemiks olla ebameeldivate tööde eest põgenemine.20. veebruarist 17. märtsini võib elu sind meeldivalt üllatada – koged rohkem ilusaid hetki ja inspireerivaid kohtumisi. Ka fortuuna võib olla sinu suhtes armuline. 11. aprillist 7. maini soosib Veenus kõiki üks-ühele partnerlussuhteid – eriti romantilisi. Tervist tasuks hoida märtsis, eriti kuu keskpaiku. Samuti oktoobri teises ja novembri esimeses pooles. Töises sfääris võivad olulisemad asjad juhtuda maikuus ning karjääriga seonduv kulmineeruda augustis ja septembris.
KALJUKITS
Jupiteri positsioon Jääras on Kaljukitsede jaoks õnnelik aeg isiklikus elus. Seda just perekonna ja koduga seonduvas. Selle perioodi jooksul on sul võimalik laiendada ja avardada kodu kui sellise mõistet. Suhted perekonnas ja lähedastega peaksid olema suurepärased. Praktilisel tasandil võib sul selle perioodi jooksul olla rohkem õnne ka seoses kinnisvarade, põllumajanduse ja loodusvaradega. Negatiivsetes aspektides Jupiter võib esile kutsuda mõne sinu halva harjumuse – eriti just söögi-joogiga seoses. Näiteks võib olla probleemiks liigsöömine.
Sõnnis liikuv Jupiter toob õnnelikud võimalused sulle lähemale. See on aeg, mil mõõdukas risk võib ennast õigustada. Kuigi oled muidu üsna konservatiivne inimene, võib sul nüüd tekkida tahtmine rohkem eksperimenteerida ja loobuda oma liigsest tõsidusest. Oled tavalisest märksa loovam ja mängulisem, mistõttu võid päris kena asjaga maha saada. Ebasoodsas asendis Jupiteri puhul võid olla ülemäära nõudlik mugavuste ja hüvede suhtes. Võid ka rumalalt riskida ja sellega endale probleeme tekitada.
17. märtsist 11. aprillini oled Veenuse õnneliku asendi tõttu teiste silmis populaarsem. Romantilised seiklused on kerged tekkima. Samuti võib sul olla rohkem juhuslikku õnne. 7. maist 5. juunini lubab Veenus sul luua meeldivamat laadi üks-ühele suhteid.
Veebruaris võib olla palju tööd või muid kohustusi. Ettevaatlik tuleks olla võimalike traumade ja vigastuste suhtes. Ettevaatlikult tuleks toimetada ka juunis. 27. augustist 12. oktoobrini võib kulmineeruda mingi sündmus või ettevõtmine sotsiaalses-ühiskondlikus plaanis . Novembri lõpust detsembri lõpuni hoia tervist, ära külmeta. Püüa rohkem puhata.
VEEVALAJA
Jupiteri viibimine Jäära märgis tekitab sinus palju uusi huvitavaid mõtteid, millest mõned võivad olla päris geniaalsed. Oled tavalisest edukam kõiges, mis puudutab lühemaid reise, kommunikatsiooni ja infovahetust. Sinu ja teiste vahel toimub aktiivne suhtlemine just ideede ja arvamuste tasandil. Paljud põgusad kohtumised võivad mõjuda sulle äärmiselt inspireerivalt. Negatiivse Jupiteri puhul teed ülemäära suurejoonelisi plaane ning kipud kergesti üle mõtlema. Samuti võib probleemiks olla infouputus ja ajapuudus.
Periood, mil Jupiter liigub Sõnni märgis, mõjub igati soodsalt sinu perekondlikule ja kodusele elule.
Jupiter avaldab ja laiendab kõike seda, mis pakub sulle turvatunnet ning millele sa toetud. Just perekond ja lähedased on ju need inimesed, kes sulle seda pakuvad. Kui perekonnas või lähedastega on eelnevalt pingeid esinenud, siis nüüd peaks olukord paranema. Pinges Jupiteri korral võid suhetes oma lähedastega olla kangekaelne ja kinni oma varasemates eelarvamustes. Võid liialdada erinevate mugavust ja hüvedega, muuta oma kodu n-ö lebotamise kohaks.
Veenus liigub 3.–27. jaanuarini Veevalaja märgis. Oled populaarne ja sinuga tahetakse suhelda. Aeg romantikaks! Sarnane mõju valitseb ka 11. aprillist 7. maini. Mõõdukas risk võib end õigustada. Suhtlemisest sündivat rõõmu ja toredaid kohtumisi võid kogeda ka 5. juunist 23. juulini. Aprill-mai sobivad tööalaseks pingutamiseks, samas võib mais konkurents äärmiselt tugev olla. Umbes 15. juunist 5. juulini tasuks olla ettevaatlik nii liikluses kui ka mujal, kus võib midagi äkilist juhtuda. Oktoobri teises ja novembri esimeses pooles võid ühiskondlikus liinis olulise läbimurde sooritada, aga ka konkurendid on aktiivsed.
KALAD
Jääras liikuv Jupiter on Kalade jaoks väärtuste kasvataja. Perioodi jooksul võib näiteks sinu rahaline olukord tunduvalt paraneda. Jupiter mõjub siin materiaalseid esemeid, raha ja muud väärtuslikku suurendavalt.
Psühholoogilisel tasandil avarduvad sinu väärtushinnangud – hakkad väärtustama nähtusi ja omadusi, mis sulle varem olulised ei tundunud. Hakkad aru saama, millised on need väärtused, mis on sulle tegelikult kõige olulisemad. Negatiivse Jupiteri puhul kipud ülemäära kulutama ja laristama, krabad kokku asju, mida sa tegelikult ei vaja. Paljud sinu väärtushinnangud on kaheldava väärtusega.
Jupiteri asend Sõnnis muudab sind vaimselt aktiivseks ja uudishimulikuks. Sulle hakkavad meeldima asjad ja nähtused, mis sind ennem külmaks jätsid. Oled tavalisest märksa liikuvam, kohtud rohkem erinevate inimestega ning koged erinevaid muljeid. Selle perioodi jooksul on sul palju juhuslikke kohtumisi, mis võivad sinu tegudele anda hoopis teise suuna. Pingelistes aspektides Jupiter muudab sind aga tühikargajaks, kiirustavaks ja hooletuks. Killustad erinevate asjade ja tegevuste vahel, mistõttu oled sageli suures ajapuuduses.
Veenus liigub Kalades 27. jaanuarist 20. veebruarini. Aeg elu nautida ja tegeleda meeldivate asjadega. Su armutaevas võib särada kirgastes värvides! Enam-vähem sarnane seis valitseb ka 7. maist 5. juunini. 9. oktoobrist 8. novembrini muudab Veenuse sära sind teiste silmis populaarseks – tõmbad vajalikke inimesi magnetina ligi. Tervisega seonduv võib esile kerkida juuni teises ja juuli esimeses pooles. Võimalikud on traumad ja vigastused. 24. novembrist 4. jaanuarini 2024 võid sotsiaalses plaanis midagi olulist korda saata.
Näohoolitsus — FOTO: Rhea Cosmetics
Sisuturundus
Stress toob kaasa väsinud naha
Indrapunamatt — FOTO: Hiit.ee
Sisuturundus
KOGEMUSLUGU: „Kaotasin infrapunamatis pikutades 14 päevaga 4 kilo ning lisaks sain särava naha ja suurepärase enesetunde!”


PÄEVA TEEMA | Marika Tuus-Laul: riiklik matus Edgar Savisaarele kui ainuõige otsus!Homme toimuva Edgar Savisaare matuse eel on tekkinud kriitika, miks korraldatakse talle riiklikud matused ning kas ta üldse väärib riiklikke matuseid.
Paneb sügavalt imestama, et kolmkümmend kaks aastat pärast taasiseseisvumist võib mõnel eestlasel tekkida kahtlus, kuidas matta esipoliitik Edgar Savisaar. Otsus teha seda riiklikult ja Estonia saalis on ainuõige. Teist võimalust pole olemas. Nagu pole ka teist nii suurt riigimeest meil, kui oli Savisaar.
Püüdes tagantjärele hinnata, kelle teod meie uuesti iseseisvumise saavutamisel kõige suuremad olid, siis kuulub Edgar kindlalt esikolmikusse.
Savisaar, Väljas, Rüütel – need olid julged mehed, kes ei kartnud minna vastu Nõukogude tankidele, kes ei murdunud Moskvas partei keskkomitees või ülemnõukogu presiidiumis. Need olid mehed, kes istusid lauluväljakul kartmatult riigipöörajate esireas, olles ise veel kehtiva režiimi kõrgetel ametipostidel. Nende meeste kohta oleks olnud riigireetmise paragrahvi lihtne kasutada. Selle kõrgeim määr oli aga mahalaskmine. Mehed teadsid seda, kuid küüru ei tõmbunud.
Savisaar teadis 1988. aasta 13. aprillil ETV otsesaates „Mõtleme veel“ esinedes, et telemaja ukse ees võivad teda vabalt miilitsaautod oodata ja sõit vangimajja võib alata. Kuid ta ei jätnud seepärast oma üleskutset Rahvarinde loomiseks esitamata. Tegu oli üleskutsega riigipöördeks.
Kas keegi tänastest poliitikutest julgeks taolise radikaalse üleskutsega välja tulla? Ega ka selles ajaloolises telesaates teised osalised eriti valjuhäälselt Savisaare üleskutset toetama kiirustanud. Risk oli liiga suur. Seda võis võtta vaid väga võimas isiksus.
Savisaar oli suurte ideede mees ja nende teostaja. Ta oli Rahvarinde looja, Balti keti peaorganiseerija, taasiseseisvumisaja esimene peaminister, kes sisuliselt pani aluse turumajandusele. Edgar Savisaar oli mees, kes elas riigile ja Eesti rahva parema tuleviku nimel.
Rein Taagepera nimetab oma raamatus „100 aastat Eesti poliitikat“ eestlaste kolme suure riigimehe nimed. Nendeks on Konstantin Päts, Jaan Tõnisson ja Edgar Savisaar. Nende meeste järel rahvas läks. Need mehed jäävad ajalukku. Pole vist mõtet enam edasi arutada, keda ja kuidas matta. Ausale eestlasele on see ju ammu selge.


Impeeriumi-unistustega Euroopa Liit kipub muutuma hernetaimeks: pealt õitseb, alt mädanebKunagi oli Lääne-Euroopas võimas nähtus nimega Eurovisioon, mis pärast “raudse eesriide” langemist põrutas Kaspia mereni välja (Aserbaidžaani osalus) ja on nüüd hääbunud ideoloogiliseks “homovisiooniks”. Sama teed on minemas ka Euroopa Liit. Võib-olla õnneks.
BNS vahendab: “Välisminister Reinsalu: Moldova tulevik on Euroopa Liidus” ja “Sutt kinnitas Eesti valmisolekut toetada Moldovat teel Euroopa Liitu”. Euroopa Liitu oodatakse ka Ukrainat, kelle kohta kirjutas ekspresident Kersti Kaljulaid alles eelmisel nädalal, et sõjakangelaslikkusest hoolimata on see riik ikka praegugi ülikorrumpeerunud.
Korruptsioon ongi üks asi, mida Brüssel uutele liikmekandidaatidele ette heidab, kuigi just siin on omal kohal ütlus: “Elu on nagu hernes, pealt õitseb, alt mädaneb!” Sest just EL-i südant, Euroopa Parlamenti, tabas eelmise aasta lõpus suur korruptsiooniskandaal, millesse on segatud asepresident Eva Kaili ning saadikud Marc Tarabella ja Andrea Cozzolino, kõik sotsialistid.
Muidugi ründab korruptiivne Brüssel selliste süüdistustega isepäiseid Ungarit ja Poolat, olles seejuures ise pehkimas; üha lisanduvaid Balkani-maid, kus korruptsiooniga asjad sugugi head pole, võetakse aga rahumeeli oma sappa – sest need võtavad näljasel moel eurorahad (mis nende jaoks on suured) vastu, lubavad saada korralikuks ja Brüsseli-kuulelikuks, aga ise susserdavad edasi. Euroopa Komisjonile on tähtis, et nad vanadele liikmesriikidele (eriti Saksamaale) sõnakuulelikud oleks ning oma majanduse ja ideoloogiaruumi neile avaks, mitte ei oleks Budapesti moodi “pahad lapsed”.
Kaua see Euroopa Liit ida poole laieneb? Varsti on Venemaa vastas, aga Kaukaasia kaudu saab minna veel sama kaugele kui Eurovisioon ehk Kaspia mereni. Sel kombel kogub Brüssel enda hõlma alla hunniku Lääne-Euroopast kultuuriliselt ja mentaliteedi poolest kõvasti erinevaid maid.
Aga korruptsioonioht ja kultuuriline erinevus Brüsselit ilmselt ei häiri – talle on vaja impeeriumi laienemist, uusi kehvapoolse majandusega turge ja uusi ideoloogilisi platsdarme “liberaalsele demokraatiale”, kus saaks eurorahadega ära ostetult üles panna vikerkaarelipud koos vihakõne- ja kooseluseaduste surumisega seadusandlusesse. Sõdiva Ukraina poolt kostab juba päris palju kinnitamist, et nemad on “liberaalsete väärtuste” poolel.
Muidugi on veel üks stsenaarium: Euroopa Liit paisub mööda Balkanit ja Ida-Euroopat nii palju Itta, et muutub Makedoonia Aleksandri impeeriumi sarnaseks, kellel lõpuks polnud Kreekaga enam erilist sidet. Suures loodavas “föderatsioonis” võivad Ida- ja Lääne-Euroopa lõpuks üksteisest nii kaugele eemalduda, et seda ei hoia koos enam ka Saksamaa rahad. Seda enam, et Euroopa paigutab oma raha ära rohepöördesse ehk teeb hukutava valeinvesteeringu.
Kogu Balkan, Moldova, Ukraina ja ei tea kes veel võivad küll Euroopa Komisjonile truudist vanduda, aga selle institutsiooni korrumpeerudes ja ideologiseerudes hakkavad nad ilmselt europrovintsides elu omamoodi jätkama ning muutuvad sellisteks, nagu olid Lääne-Rooma provintsid enne impeeriumi lõppu. Ehk siis laguneb suureks kasvanud impeerium sisevastuoludes, pealegi tuleb ka omi “uusbarbareid” Türgist ja üle Vahemere aina juurde. Muide, ehk tegi Brüssel enda jaoks õige sammu, et Türgi EL-ist eemale peletas – Erdogan oleks Schulzist ja Macronist üle karjunud ja viisavabad türklased Vana Maailma enda alla matnud.
Sutt ja Reinsalu võivad Moldova EL-i võtmise üle rõõmustada, kuigi tegu on ilmselt ühe korruptiivseima riigiga Euroopas, aga kunagi lõpeb selline impeeriumi ehitamine täpselt samuti, nagu see on läbi ajaloo toimunud. Ehk piirduks siiski Moldova toetamisega vaid Vene agressiooni tagasilöömise raames? Kui just Kaja Kallase valitsus ei taha sealt lisa-uuseestlasi…
Uued Uudised


Aasta 2023 - lootus jääbAlanud aasta kohta on midagi väga keeruline prognoosida, sest Ukrainas käib sõda. Ja sõda on teatavasti nähtus, mille kulgu ja lõppu keegi ei tea.Kui keegi ütleb näiteks, et sõda on aprilliks läbi, säilitage umbusk - sõjapidamises on nii palju muutujaid, et mingisuguse lineaarse protsessi konstrueerimine on mõttetu.Sestap võib prognoosida vaid tõenäosusi ja sedagi vaid „Tambovi konstandiga” ehk arvestusega, et mingi eksimus tuleb kindlasti. Praegu on ikkagi tõenäoline öelda, et Ukraina võidab sõja või säilitab vähemalt oma iseseisvuse ja läänemeelse poliitika.Keerulisem lugu on Venemaaga. Paljud on ennustanud Venemaa lagunemist, aga mina seda praeguses faasis ei usu. Tuleks mõelda ka sellele, mis juhtuks, kui Venemaa lagunekski. Sest tekib sama küsimus kui Nõukogude Liidu lagunemise aegu 1991.-1992. aastal ehk kes saab endale tuumarelva. Ukraina enda näide 1994. aasta Budapesti memorandumi näol, millega riik loobus Venemaa, USA ja Ühendkuningriigi territoriaalse terviklikkuse garantiide peale oma tuumarelvast, teeb igale Venemaast lahku löövale osale selgeks, et tuumarelvast ei tohi mitte mingil juhul loobuda. Sest nii on garanteeritud vähemalt mingisugune julgeolek ja teiseks saab tuumašantaažiga läänelt kõikvõimalikku abi välja pressida.Kui Venemaa lagunemine ei tundu väga tõenäoline, siis usutavam on küsimus sellest, kuidas temaga edaspidi suhelda. Isegi kui Venemaa kirjutaks alla rahulepingule - see on praegu väga ebatõenäoline -, jääb lahtiseks, kuidas peaks lääs Vladimir Putini või tema järeltulija juhitud režiimiga suhtlema. Kujutlegem olukorda, et Hitleri Saksamaa oleks küll alistatud, aga Saksamaad poleks okupeeritud, vaid lääs oleks pidanud leidma mingisuguse mooduse Saksamaaga koos eksisteerida. Või õigupoolest oli läänel ju olemas kogemus Hitleri Saksamaaga koos eksisteerimisest. Ainult et enne sõda - ja me teame liigagi hästi, millega see lugu lõppes.Lääne jaoks on põhiülesanne ühitada kaks vastandlikku teesi: julgustada Ukrainat edasi tema teekonnal läände pluss sõjaline abi ning uuemodus vivendi leidmine Venemaaga nii, et Ukraina huvid ei kahjustuks. Sellesse võrrandisse tuleb lisada ka Hiina, Iraan ja India.Suure-suure tõenäosusega astuvad NATOsse sel aastal Rootsi ja Soome, mis muudab Läänemere julgeolekupilti kardinaalselt. Sisuliselt muutub Läänemeri NATO sisemereks, mis ainult lisab Eestile julgeolekut. Tõenäoliselt suurendab NATO liikmelisus ka Eesti sõjalist koostööd Rootsi ja Soomega.USA-Hiina vastasseis ei ole kuhugi kadunud, mainib ju eelmisel aastal ilmavalgust näinud USA rahvuslik julgeolekustrateegia Hiinat peamise raskusena. Üks suuri küsimusi on, kuidas suhestuvad edaspidi Venemaa ja Hiina. Teine suur küsimus on, kas Hiinast enam sõltuv Euroopa Liit (eriti Saksamaa) suudab Ukraina sõja valguses oma erimeelsused USAga Hiina osas kalevi alla panna.Kuid sõda ei pruugi lõppeda üldse sel aastal. Saja-aastase sõja näide Inglismaa ja Prantsusmaa vahel - ja sõda kestis tegelikult kauem kui sada aastat - on võibolla liiga äärmuslik, aga esimene maailmasõda kestis neli ja teine maailmasõda kuus aastat. USA sekkumine Vietnamis pidi olema ka lühiajaline ja väiksearvuline, kuid 1965. aastal saatsid Ühendriigid sinna esimesed maaväed. Rahuleping Põhja-, Lõuna-Vietnami ja USA vahel sõlmiti 1973. aastal, misjärel Vietnami sõda möllas põhja ja lõuna vahel veel kaks aastat. Nõukogude Liit alustas Afganistani invasiooni 1979. aastal, aga lahkus sealt kümme aastat hiljem. Nii et Ukraina sõjaga on aega küll.Eesti sisepoliitikas seisab ees rammukatsumine riigikogu valimiste näol. Siin seisab ees kaks põhiteemat: kui suureks kujuneb vahe Reformierakonna ja EKRE vahel ehk seega küsimus, kas EKRE saaks moodustada valitsuse. Teiseks teemaks on võimalus, et Eesti 200 saab parlamenti - see asjaolu lisab valitsuse moodustamise kombinatsioone.Praegu soosib asjade seis Reformierakonda, sest seni pole nähtud hirmsat külma ja näljaga talve ning Ukraina sõjapõgenike toetamisele on rahva seas toetus jätkuvalt olemas. Samuti on enneolematult kõrge toetus Euroopa Liidule. Sestap peab EKRE kiiresti leidma midagi - ja see võimalus võib avaneda ka iseenesest -, millega Reformierakonna toetust kahandada.Niisiis on peaaegu kindel üks: järgmised kaks kuud näeme ja kuuleme kõikvõimalikke lubadusi ja rünnakuid poliitiliste oponentide aadressil, nii et valimispäeva järel on ilmselt paljudel hea meel, et see trall jälle läbi sai. 2023. aasta võib tulla hukatuslik, aga võib tulla ka parem kui 2022. aasta. Lootust on."Suure-suure tõenäosusega astuvad NATOsse sel aastal Rootsi ja Soome, mis muudab Läänemere julgeolekupilti kardinaalselt."ERKKI BAHOVSKI, kolumnist


Sõjaaegsed valimised ja spikker kandidaadi määratlemiseksÜhtainsat peateemat neil valimistel ei ole, kuid paljude teemade ühisnimetajaks on sõda Ukrainas, leiab kirjanik ja endine diplomaat Jaak Jõerüüt.Erakonnad võivad valimiste eel rahva meelsuse kompimiseks, valijate soovide kontrollimiseks tellida mistahes küsitlusi mistahes tulevikuplaani kohta. Mina saan rääkida vaid endas küpsenud arusaamadest ja ideedest, märgistada probleeme, mis valusad tunduvad.
Kõik üksikanalüütikud on parteidega võrreldes nii ebavõrdses olukorras, et see justkui julgustaks valimistele pühendunud poliitikuid juba eos hülgama kõike, mis iseseisvate arvajate arvutiklahvide alt või suust tuleb.
Kuid mingil salapärasel põhjusel kasutatakse parteides ressurssi sageli valesti. Olgu siis põhjuseks küsitlustulemuste lugemise ande puudumine, parteisisese konsensusetaotluse tõttu paigast nihkuv fookus või midagi puhtinimlikku, nagu arrogantsus, gigantsed egod, jäärapäisus, muretus...
Minimaalne võimalus end testida on siiski ka üksikanalüütikul – tuleb paluda mõnel inimesel perekonnast ja sõpruskonnast nimetada lennult peateemad. Nii ka tegin, teades ette, et tulemus ei ole teadusliku kallakuga statistikatõde, kuid teades sedagi, et inimkond pole ilmaasjata ammu mõistnud, miks tilgas peegeldub meri.
Ühtainsat peateemat neil valimistel ei ole, enam-vähem võrdseid peamisi teemasid aga on, ja neist hargnevaid alamteemasid veel rohkem. Sel arenemistasemel, kuhu Eesti on jõudnud, ei ole meil juhtide jaoks ühtainust mootorit ja ühtainust rooli nagu limusiinil, et vala kütus paaki ja põruta otse. Riigi valitsemine pole ka rahulikumal ajal algkooli aritmeetikaülesanne, see on juba segu trigonomeetriast, geomeetriast ja tõenäosusteooriast.
Ja kuna juba matemaatikat appi võtsin (mõeldes väitele, et matemaatiliselt on võimalik kirjeldada mis tahes nähtust), siis kasutan veel üht terminit sellest valdkonnast. Ühisteema asemel on neil parlamendivalmimistel hoopis ühisnimetaja. Selleks on Ukraina sõda. Olgu see märtsis veel kestev või isegi lõppenud, kestab selle mõju kõigile riiklikele otsustele ka Eestis paratamatult veel kaua. See tähendab, et mistahes teema puhul tuleb arvestada praegust sõjatausta ja mõne aja pärast on see sõja tagajärgedega tegelemise taust.

2 mõtet

Valimiste peateemad on kolm omavahel seotud kihistust: julgeolek, riigikaitse ja välispoliitika.
Infosõja asemel peaksid kandidaadid pakkuma sisemist kommunikatsioonirahu.

Riigikokku pürgijad peavad endale teadvustama, et mitte kunagi varem pole meil olnud sõjaaegseid valimisi, kusjuures suurt sõda peab just meie riigi naaber. Kuna sõdades on kaks suurt komponenti, rinne ja tagala, siis Ukrainas on rinne ja Eesti koos teiste lääneriikidega on selle sõja tagala.
Peateemadeks pean kolme omavahel tihedalt seotud kihistust: julgeolek, riigikaitse ja välispoliitika. Edasine hargnemine on pikem ja laiem. Sellise poliitilise hoovuse deltaharude lohiseva kirjeldamise asemel ma üksnes markeerin oma arusaama.
Julgeoleku puhul mõeldakse meil reflektiivselt esimese kahe alateemana NATO liikmesust ja kolme protsenti SKTst. Kuid kohe seejärel tuleb nimetada tervet hulka muidki, muuhulgas ka elektri hinna kujunemise arusaadavaks tegemist kogu rahvale või piisavat ressurssi selleks, et eestikeelsele koolile ülemineku otsus teostuks kiiresti. Regionaalpoliitikast rääkimata.
Muud olulised kihistused ja alamkihistused on näiteks energiaturg laiemalt, pagulasküsimused, valijate aktiivsus/passiivsus, eesti rahva, keele ja kultuuri püsimine. Riigi püsimise tagamine ja riigi tulevik ehk strateegiline suunavalik üldisemalt. Rohepööre. Maksusüsteemi korrigeerimine. Inflatsioon. Riiklike toetuste taktika ja strateegia. Kuhjuvad ja põimuvad sotsiaalprobleemid vananevas ja osaliselt vaeses ühiskonnas, sealhulgas arstiabi ja vanadekodud.
Ma ei saa jätta nimetamata üht, õiglusse ja korruptiivsusse puutuvat küsimust. Ootan loobumist katuseraha praktikast – väike samm maailmale, suur Eestile.
Levinud fraas «pole ju kedagi valida» on häbematu vale. Alati on! Ei valita ju iludusisikuid ega muud romantilist. Ideoloogiaid ettekäändeks tuua stiilis «see pole päris minu mõtteviis» on lapsik. Täiesti võimalik on ette kujutada, kes ja millisest erakonnast lahendaks Eesti elu praktilisi probleeme võimalikult sarnaselt minu endaga, kui ma parlamendisaalis või valitsuses istuks. Igale valijale jõukohane mõtteharjutus!
Erakondades aga peaks mõistetama, et võimalikku valimisloidust ei tohi alahinnata. Riigikogu mandaadi tugevus ehk valimisprotsent on oluline psühholoogiline tegur, eriti rahutul ajal. Selleteemalist peavalu, mis mu meelest tuikab end euroopaliku põhjamaa demokraatiaks pidavas Eestis vargsi juba ammu, ei tohi lasta libamisi migreeniks muutuda. Idealistlik, kuid siiski tungiv soov kõigile erakondadele: kutsuge valima kõiki, mitte ainult «oma valijaid». Vähemalt üritage tajuda, et sellest võidavad lõpuks kõik, teie sealhulgas.
Siit hargneb järgmine üldteeema: kommunikatsioon. Moodne termin. Relv või hoopis varjend, kui soovite. Oskus või anne kommunikeeruda vastutustundlikult ja selgelt on kulda väärt omadus.
Eriti Ukraina sõjaga seoses on prožektorivalgusse tõusnud infosõda. Esitan selle vastandiks mõiste «kommunikatsioonirahu». See liitsõna väljendagu soovi alandada vähemalt tähtsate teemade puhul kommunikatsiooni temperatuuri, vähendada agressiivsust, ülepakkumisi, luiskamisi, kõike sellist, mis võib viia teemaga seotud sõnad kriitilise devalveerumiseni ja kustutada lõpuks igasuguse huvi mõne olulise teema vastu. Ainult üks hoiatav näide, nii globaalselt kui ka Eesti märtsivalimiste puhul: rohepööre. Ei vaja vist kommentaare.
Ja lõpuks midagi superstrateegilist. Isegi sõda ei tohiks nii valitavaid kui ka valijaid takistada mõtlemast sellele, millist ühiskonda keegi vajab või igatseb. Esitan ühe spikri.
Korea päritolu, saksa keeles kirjutav mõtleja Byung-Chul Han avaldas viis aastat tagasi raamatu «Läbipaistvusühiskond» (eesti k Loomingu Raamatukogu, 2022/7, tlk Hasso Krull), mille lühitutvustuseks valisin mõned laused:
«Läbipaistvus on tänapäeval lööksõna, mis valitseb kogu avalikku diskursust, ilma võistlejata. Eriti rõhutatakse teda siis, kui juttu tuleb informatsioonivabadusest. Läbipaistvuse nõue ulatub kõikjale, seda fetišeeritakse ja totaliseeritakse, sest toimunud on paradigma muutus, mis ei piirdu üksnes poliitika ja majandusega. Negatiivsuse ühiskond annab nüüd teed ühiskonnale, mis kõrvaldab negatiivsust järjest enam positiivsuse kasuks. Seepärast manifesteerub läbipaistvusühiskond ennekõike positiivühiskonnana.
/.../ Aeg muutub läbipaistvaks, kui ta on tasandatud käepäraste olevikkude reaks.
/.../ Asjad muutuvad läbipaistvaks, kui nende ainulisus kaob ja neid hakkab väljendama ainult hind.
/.../ Läbipaistvusühiskond on samasuse põrgu.
/.../ Kes seostab läbipaistvust üksnes korruptsiooni ja informatsioonivabadusega, pole selle ulatust mõistnud. Läbipaistvus on süsteemne sund, mis hõlmab kõiki ühiskondlikke protsesse ja allutab need sügavale muutusele.»
Pärast tutvumist läbipaistvuse ilu ja inetusega esitan küsimustiku, mille tuumaks on Hani raamatu sisukord. Niisiis, küsigem endalt, kas me tahame, et Eesti Ühiskond oleks Positiivsusühiskond, Väljapanekuühiskond, Pornoühiskond, Kiirendusühiskond, Intiimühiskond, Informatsiooniühiskond, Paljastamisühiskond või Kontrolliühiskond. Kui mahatõmbamised ning aktsepteerimised tehtud, siis jääb kandidaadil üle ainult endale truuks jääda, mitte alustada infosõda, vaid valida oma hoiakut selgitades kommunikatsioonirahu.
Valijal tuleb aga üritada aimata, kes parlamenti pürgijatest esindab riiklikku intiimsust, kes riiklikku kontrolli, kes riiklikku positiivsust, kes riiklikku pornot, või midagi muud sellest loetelust, või ka hoopis midagi muud, ennekuulmatut.


Sõjaaegsed valimisedÜhtainsat peateemat neil valimistel ei ole, kuid paljucde teemade ühisnimetajaks on sõda Ukrainas, leiab kirjanik ja endine diplomaat Jaak Jõerüüt.Erakonnad võivad valimiste eel rahva meelsuse kompimiseks, valijate soovide kontrollimiseks tellida mistahes küsitlusi mistahes tulevikuplaani kohta. mina saan rääkida vaid endas küpsenud arusaamadest ja ideedest, märgistada probleeme, mis valusad tunduvad.kõik üksikanalüütikud on parteidega võrreldes nii ebavõrdses olukorras, et see justkui julgustaks valimistele pühendunud poliitikuid juba eos hülgama kõike, mis iseseisvate arvajate arvutiklahvide alt või suust tuleb.kuid mingil salapärasel põhjusel kasutatakse parteides ressurssi sageli valesti. olgu siis põhjuseks küsitlustulemuste lugemise ande puudumine, paigast nihkuv fookus või midagi puhtinimlikku, nagu arrogantsus, gigantsed egod, jäärapäisus, muretus...minimaalne võimalus end testida on siiski ka üksikanalüütikultuleb paluda mõnel inimesel perekonnast ja sõpruskonnast nimetada lennult peateemad. nii ka tegin, teades ette, et tulemus ei ole teadusliku kallakuga statistikatõde, kuid teades sedagi, et inimkond pole ilmaasjata ammu mõistnud, miks tilgas peegeldub meri.Ühtainsat peateemat neil valimistel ei ole, enam-vähem võrdseid peamisi teemasid aga on, ja neist hargnevaid alamteemasid veel rohkem. sel arenemistasemel, kuhu eesti on jõudnud, ei ole meil juhtide jaoks ühtainust mootorit ja ühtainust rooli nagu limusiinil, et vala kütus paaki ja põruta otse.ühisteema asemel on neil parlamendivalimistel hoopis ühisnimetaja. selleks on ukraina sõda. olgu see märtsis veel kestev või isegi lõppenud, kestab selle mõju kõigile riiklikele otsustele ka eestis veel kaua. mistahes teema puhul tuleb arvestada praegust sõjatausta ja mõne aja pärast on see sõja tagajärgedega tegelemise taust.riigikokku pürgijad peavad endale teadvustama, et mitte kunagi varem pole meil olnud sõjaaegseid valimisi, kusjuures suurt sõda peab just meie riigi naaber. kuna sõdades on kaks suurt komponenti, rinne ja tagala, siis ukrainas on rinne ja eesti koos teiste lääneriikidega on selle sõja tagala.Peateemadeks pean kolme omavahel tihedalt seotud kihistust: julgeolek, riigikaitse ja välispoliitika. edasine hargnemine on pikem ja laiem. sellise poliitilise hoovuse deltaharude lohiseva kirjeldamise asemel ma üksnes markeerin oma arusaama.julgeoleku puhul mõeldakse meil reflektiivselt esimese kahe alateemana nato liikmesust ja kolme protsenti sktst. kuid kohe seejärel tuleb nimetada tervet hulka muidki, muuhulgas ka elektri hinna kujunemise arusaadavaks tegemist kogu rahvale või piisavat ressurssi selleks, et eestikeelsele koolile ülemineku otsus teostuks kiiresti. regionaalpoliitikast rääkimata.muud olulised kihistused ja alamkihistused on näiteks energiaturg laiemalt, pagulasküsimused, valijate aktiivsus/passiivsus, eesti rahva, keele ja kultuuri püsimine. riigi püsimise tagamine ja riigi tulevik ehk strateegiline suunavalik üldisemalt. rohepööre. maksusüsteemi korrigeerimine. inflatsioon. riiklike toetuste taktika ja strateegia. kuhjuvad ja põimuvad sotsiaalprobleemid vananevas ja osaliselt vaeses ühiskonnas, sealhulgas arstiabi ja vanadekodud.ma ei saa jätta nimetamata üht, õiglusse ja korruptiivsusse puutuvat küsimust. ootan loobumist katuseraha praktikast - väike samm maailmale, suur eestile.levinud fraas «pole ju kedagi valida» on häbematu vale. alati on! ei valita ju iludusisikuid ega muud romantilist. ideoloogiaid ettekäändeks tuua stiilis «see pole päris minu mõtteviis» on lapsik. täiesti võimalik on ette kujutada, kes ja millisest erakonnast lahendaks eesti elu praktilisi probleeme võimalikult sarnaselt minu endaga, kui ma parlamendisaalis või valitsuses istuks. igale valijale jõukohane mõtteharjutus!Erakondades aga peaks mõistetama, et võimalikku valimisloidust ei tohi alahinnata. riigikogu mandaadi tugevus ehk valimisprotsent on oluline psühholoogiline tegur, eriti rahutul ajal. selleteemalist peavalu, mis mu meelest tuikab end euroopaliku põhjamaa demokraatiaks pidavas eestis vargsi juba ammu, ei tohi lasta libamisi migreeniks muutuda. idealistlik, kuid siiski tungiv soov kõigile erakondadele: kutsuge valima kõiki, mitte ainult «oma valijaid». vähemalt üritage tajuda, et sellest võidavad lõpuks kõik, teie sealhulgas.siit hargneb järgmine üldteema: kommunikatsioon. moodne termin. relv või hoopis varjend, kui soovite. oskus või anne kommunitseeruda vastutustundlikult ja selgelt on kuldaväärt omadus.eriti ukraina sõjaga seoses on prožektorivalgusse tõusnud infosõda. esitan selle vastandiks mõiste «kommunikatsioonirahu». see liitsõna väljendagu soovi alandada vähemalt tähtsate teemade puhul kommunikatsiooni temperatuuri, vähendada agressiivsust, ülepakkumisi, luiskamisi, kõike sellist, mis võib viia teemaga seotud sõnad kriitilise devalveerumiseni ja kustutada lõpuks igasuguse huvi mõne olulise teema vastu.ainult üks hoiatav näide, nii globaalselt kui ka eesti märtsivalimiste puhul: rohepööre. ei vaja vist kommentaare.ja lõpuks midagi superstrateegilist. isegi sõda ei tohiks nii valitavaid kui ka valijaid takistada mõtlemast sellele, millist ühiskonda keegi vajab või igatseb. esitan ühe spikri.korea päritolu, saksa keeles kirjutav mõtleja byung-chul han avaldas viis aastat tagasi raamatu «läbipaistvusühiskond» (eesti k loomingu raamatukogu, 2022/7, tlk hasso krull), mille lühitutvustuseks valisin mõned laused:«läbipaistvus on tänapäeval lööksõna, mis valitseb kogu avalikku diskursust, ilma võistlejata. eriti rõhutatakse teda siis, kui juttu tuleb informatsioonivabadusest. läbipaistvuse nõue ulatub kõikjale, seda fetišeeritakse ja totaliseeritakse, sest toimunud on paradigma muutus, mis ei piirdu üksnes poliitika ja majandusega. negatiivsuse ühiskond annab nüüd teed ühiskonnale, mis kõrvaldab negatiivsust järjest enam positiivsuse kasuks. seepärast manifesteerub läbipaistvusühiskond ennekõike positiivühiskonnana./.../ kes seostab läbipaistvust üksnes korruptsiooni ja informatsioonivabadusega, pole selle ulatust mõistnud. läbipaistvus on süsteemne sund, mis hõlmab kõiki ühiskondlikke protsesse ja allutab need sügavale muutusele.»pärast tutvumist läbipaistvuse ilu ja inetusega esitan küsimustiku, mille tuumaks on hani raamatu sisukord.niisiis, küsigem endalt, kas me tahame, et eesti ühiskond oleks positiivsusühiskond, väljapanekuühiskond, pornoühiskond, kiirendusühiskond, intiimühiskond, informatsiooniühiskond, paljastamisühiskond või kontrolliühiskond. kui mahatõmbamised ning aktsepteerimised tehtud, siis jääb kandidaadil üle ainult endale truuks jääda, mitte alustada infosõda, vaid valida oma hoiakut selgitades kommunikatsioonirahu.Valijal tuleb aga üritada aimata, kes parlamenti pürgijatest esindab riiklikku intiimsust, kes riiklikku kontrolli, kes riiklikku positiivsust, kes riiklikku pornot, või midagi muud sellest loetelust, või ka hoopis midagi muud, ennekuulmatut.2 MÕTET• Valimiste peateemad on kolm omavahel seotud kihistust: julgeolek, riigikaitse ja välispoliitika.• Infosõja asemel peaksid kandidaadid pakkuma sisemist kommunikatsioonirahu."Täiesti võimalik on ette kujutada, kes ja millisest erakonnast lahendaks Eesti elu praktilisi probleeme võimalikult sarnaselt minu endaga."Jaak Jõerüüt


OTSEBLOGI | Kiievi kohal tulistati öösel alla 22 õhusihtmärki, pihta sai energiataristu14:31
Zaporižžja oblasti Stepnohirski kogukonnas hukkus tulelöögis kaks ja sai vigastada kolm inimest, teatas oblasti sõjaadministratsiooni juht Oleksandr Staruhh.
Staruhhi sõnul olid kannatanute hulgas külanõukogu töötajad, kes viisid inimestele küttepuid.
14:31
13:10
Ukraina Julgeolekuteenistus (SBU) teatas, et vahistas Odessa oblasti sõjaadministratsiooni juhi asetäitja, kes tahtis 35 000 dollari eest päästa oma alluva vanglast.
13:02
Hersonis hukkus täna Vene tulelöögis kesklinnale 20-aastane noormees, teatas oblasti sõjaadministratsiooni juht Jaroslav Januševõtš.
12:51
Erdoğan ütles Putinile, et rahupüüdlusi Ukrainas peaks toetama ühepoolne relvarahu
Türgi president Recep Tayyip Erdoğan ütles telefonivestluses Venemaa riigipeale Vladimir Putinile, et jõupingutusi rahu saavutamiseks Vene-Ukraina sõjas peaksid toetama ühepoolne relvarahu ja „õiglase lahenduse visioon“, teatas Türgi presidendiadministratsioon täna.
delfi.ee
11:59
Patriarh Kirill kutsus Ukrainas jõuluvaherahu kehtestama
Moskva ja kogu Venemaa patriarh Kirill kutsus õigeusu jõulude eel Ukrainas relvarahu kehtestama.
delfi.ee
11:26
Luhanski oblastis sulgevad Vene okupandid külasid, viivad kohalikud elanikud Luhanskisse ning piinavad Ukraina vägede jaoks tule korrigeerimises süüdistatavaid inimesi ja mehi, kes ei taha Venemaa eest sõdida, teatas oblasti sõjaadministratsiooni juht Serhi Haidai.
Haidai sõnul on sõdimast keeldunud mehi ka kohapeal maha lastud.
14:31
11:18
VIDEO | Prigožin teatas, et esimesed vangid on sõdimislepingu Ukrainas kangelaslikult täitnud ja saanud armu
Esimene grupp Ukrainasse sõtta värvatud Vene vange on pooleaastase lepingulise teenistuse lõpetanud ja saanud armu, teatas ajakirjanikele erasõjafirma Wagner omanik Jevgeni Prigožin.
delfi.ee
10:36
Suurbritannia kaitseministeeriumi luureülevaade:
* 2022. aasta 27. detsembril teatas Ukraina julgeoleku- ja kaitsenõukogu sekretär Oleksi Danilov, et Venemaa on paigutanud kauglennuväe raskepommitajad Tu-95MS Bear ja keskmised pommitajad Tu-22M3 Backfire ümber Venemaa Kaug-Itta.
* 2022. aasta 5. ja 26. detsembril sai kauglennuväe Engelsi lennubaas löögi ja mitu lennukit said kahjustada. Venemaa on suure tõenäosusega nendele intsidentidele reageerinud, viies läbi kauglennuväe lennukite üldise hajutamise eriti lennuväljadele Ukrainast kaugemal.
* Kauglennuvägi on andiselt võimeline laskma õhust rakette Ukrainasse, sest relvadel on 5000-kilomeetrine tegevusulatus lisaks pommitajate lennuulatusele. Tegutsemine hajutatud kohtadest lisab aga täiendava hooldussurve ja kulutab veelgi nende vananevate lennukite niigi piiratud lennutunde.
Latest Defence Intelligence update on the situation in Ukraine - 5 January 2023
Find out more about the UK government's response: https://t.co/G4pG7KAYGi
#StandWithUkraine pic.twitter.com/cZdm0e6yvF
— Ministry of Defence (@DefenceHQ) January 5, 2023
09:37
Norra saatis Ukrainasse 10 000 suurtükimürsku, mida saab kasutada erinevat tüüpi suurtükituleks, sealhulgas M109-tes, mis Norra on varem annetanud.
On behalf of the government, the Norwegian Armed Forces have sent 10,000 artillery shells to #Ukraine. The materiel is now in Ukraine. The artillery shells can be used in several types of artillery fire, including in the M109, which #Norway has donated in the past. #globemaster pic.twitter.com/wde3slPjn7
— Forsvaret (@Forsvaret_no) January 4, 2023
09:33
Ukraina sõjakorrespondent Andri Tsaplijenko kirjutas, et Vene okupant Vadim Sergejev lasi end kadõrovlastega hädas olles granaadiga õhku.
Tsaplijenko teatel leidis intsident aset 24. detsembril Zaporižžja oblasti Vassõlivka rajoonis.
Sergejevi juurde tulid kaks teenistuskaaslast, Dalgat Mirzojev ja Rinat Urašev, kes hakkasid võlga tagasi nõudma. Sergejevi väitel ta neile midagi võlgu ei olnud.
Mirzojev ja Urašev ei jätnud aga järele. Nad nõudsid, et Sergejev maksaks neile võla tagasi protsentidega, vastasel juhul lubasid saata tema naise ja ema juurde Doni-äärses Rostovis kadõrovlased, kes nad vägistavad.
Sergejev võttis välja granaadi ja õhkis selle. Sergejev ise hukkus kohapeal ja väljapressijad said vigastada.
Juhtkond kirjutas seletuskirja juurde: „See ei huvita kedagi!” Dokumendi alla kirjutati: „Kirjutada, et lendas õhku hooletuse tõttu. Urašev ja Mirzojev eesliinile!”
09:15
USA ei muretse sugugi Vene sõdurite massilise hukkumise pärast Ukraina rünnakus, milles kasutati ilmselt USA antud suurtükiväesüsteemi, teatas USA rahvusliku julgeoleku nõukogu esindaja John Kirby eile.
Kirby sõnul ei ole administratsioonis mingit „käte murdmist”. „See on sõda. Neile on sisse tungitud ja nad annavad vastulöögi ja kaitsevad ennast,” ütles Kirby. „Vene sõdurid nende territooriumil on Ukraina sõjategevuse õiguspärased sihtmärgid, punkt.”
„Ma ei hakka ohvrite lugemisse süvenema. See on sõda. Ja see on praegu rängas võitluspiirkonnas. Ja sõda on verine asi,” lisas Kirby.
14:31
07:55
USA presiedent Joe Biden kinnitas, et uuritakse võimalust anda Ukrainale jalaväe lahingumasinaid Bradley.
07:51
Ukraina president Volodõmõr Zelenskõi rääkis oma igaõhtuses videopöördumises sõjaväelaste edusammudest idas ning rõhutas, et iga päev vaenlase ebaedu Bahmuti suunal ja kogu Donbassis tähendab Venemaa olulist nõrgenemist.
Zelenskõi märkis ära võitlejad, kes hoiavad kangelaslikult Bahmuti all kaitset.
„Eriti luure peavalitsuse eriüksused Šaman, aga ka Luhanski salga piirivalvurid, kes koos Ukraina kaitse rahvusvahelise leegioni võitlejatega tekitavad vaenlasele arvukaid kaotusi ja löövad okupante tagasi positsioonidele Bahmuti ümbruses,” ütles Zelenskõi.
Zelenskõi sõnul on see hea tulemus. Ta tuletas meelde, et okupandid on juba mitmendat korda edasi lükanud kogu Donbassi vallutamise oodatavat kuupäeva.
„Iga selline tulemus ning iga päev vaenlase ebaedu Bahmuti suunal ja kogu Donbassis tähendab agressorriigi olulist nõrgenemist. Okupandid lükkavad juba pool aastat edasi kuupäeva, millal ootavad kogu Donbassi hõivamist. Ootasid uueks aastaks, aga meie kaitsjad demonstreerisid taas edusamme,” ütles Zelenskõi.
Zelenskõi sõnul suurendavad okupandid pidevalt oma jõude Donbassis.
„Ja iga päev meie edu on uus tõestus Ukraina ründamise idee arutuse kohta. Kui ainult sellised uudised rindelt suudavad kõigile Venemaal reaalsustunde tagasi tuua, tuleb seda teha maksimumini,” ütles Zelenskõi.
Zelenskõi tänas Bahmuti kindluse kaitsjaid.
„Ma tänan kõiki meie sõjamehi, kes peavad vastu survele Soledari suunal ja kaitsevad positsioone. Ma tänan loomulikult kõiki neid meie võitlejaid, kes annavad väga lootustandvaid uudiseid Luhanski oblastist ja meie riigi mõningatest lõunapiirkondadest,” ütles Zelenskõi.
07:22
Donetski oblasti sõjaadministratsiooni juht Pavlo Kõrõlenko ütles televisioonis, et Bahmut on sõjategevuse tõttu 60% ulatuses purustatud, aga Ukraina kaitsjad kaitsevad linna vapralt ega lase vaenlasel edasi liikuda.
Kõrõlenko sõnul on Bahmut pideva tule all ja selle tõttu hukkuvad tsiviilisikud.
„Vaenlane löödi tagasi varasematele positsioonidele, see tähendab linna piiri taha... Meie kaitsjad kaitsevad Bahmuti vapralt ega lase vaenlasel edasi liikuda. Aga kahjuks kannatab sellest linn ise, mis on enam kui 60% ulatuses purustatud. Ja antakse pidevalt tuld. Täna [4. jaanuaril] hukkus linnas suurtükitule tõttu kaks tsiviilisikut – kaks naist,” ütles Kõrõlenko.
14:31
14:31
14:31
14:31
14:31
14:31
14:31


Erkki Bahovski: aasta 2023 – lootus jääbAlanud aasta kohta on midagi väga keeruline prognoosida, sest Ukrainas käib sõda. Ja sõda on teatavasti nähtus, mille kulgu ja lõppu keegi ei tea.
Kui keegi ütleb näiteks, et sõda on aprilliks läbi, säilitage umbusk – sõjapidamises on nii palju muutujaid, et mingisuguse lineaarse protsessi konstrueerimine on mõttetu.
Sestap võib prognoosida vaid tõenäosusi ja sedagi vaid „Tambovi konstandiga“ ehk arvestusega, et mingi eksimus tuleb kindlasti. Praegu on ikkagi tõenäoline öelda, et Ukraina võidab sõja või säilitab vähemalt oma iseseisvuse ja läänemeelse poliitika.
Keerulisem lugu on Venemaaga. Paljud on ennustanud Venemaa lagunemist, aga mina seda praeguses faasis ei usu. Tuleks mõelda ka sellele, mis juhtuks, kui Venemaa lagunekski. Sest tekib sama küsimus kui Nõukogude Liidu lagunemise aegu 1991.–1992. aastal ehk kes saab endale tuumarelva. Ukraina enda näide 1994. aasta Budapesti memorandumi näol, millega riik loobus Venemaa, USA ja Ühendkuningriigi territoriaalse terviklikkuse garantiide peale oma tuumarelvast, teeb igale Venemaast lahku löövale osale selgeks, et tuumarelvast ei tohi mitte mingil juhul loobuda. Sest nii on garanteeritud vähemalt mingisugune julgeolek ja teiseks saab tuumasantaažiga läänelt kõikvõimalikku abi välja pressida.
Kui Venemaa lagunemine ei tundu väga tõenäoline, siis usutavam on küsimus sellest, kuidas temaga edaspidi suhelda. Isegi kui Venemaa kirjutaks alla rahulepingule – see on praegu väga ebatõenäoline –, jääb lahtiseks, kuidas peaks lääs Vladimir Putini või tema järeltulija juhitud režiimiga suhtlema. Kujutlegem olukorda, et Hitleri Saksamaa oleks küll alistatud, aga Saksamaad poleks okupeeritud, vaid lääs oleks pidanud leidma mingisuguse mooduse Saksamaaga koos eksisteerida. Või õigupoolest oli läänel ju olemas kogemus Hitleri Saksamaaga koos eksisteerimisest. Ainult et enne sõda – ja me teame liigagi hästi, millega see lugu lõppes.
Lääne jaoks on põhiülesanne ühitada kaks vastandlikku teesi: julgustada Ukrainat edasi tema teekonnal läände pluss sõjaline abi ning uue modus vivendi leidmine Venemaaga nii, et Ukraina huvid ei kahjustuks. Sellesse võrrandisse tuleb lisada ka Hiina, Iraan ja India.
Suure-suure tõenäosusega astuvad NATOsse sel aastal Rootsi ja Soome, mis muudab Läänemere julgeolekupilti kardinaalselt. Sisuliselt muutub Läänemeri NATO sisemereks, mis ainult lisab Eestile julgeolekut. Tõenäoliselt suurendab NATO liikmelisus ka Eesti sõjalist koostööd Rootsi ja Soomega.
USA-Hiina vastasseis ei ole kuhugi kadunud, mainib ju eelmisel aastal ilmavalgust näinud USA rahvuslik julgeolekustrateegia Hiinat peamise raskusena. Üks suuri küsimusi on, kuidas suhestuvad edaspidi Venemaa ja Hiina. Teine suur küsimus on, kas Hiinast enam sõltuv Euroopa Liit (eriti Saksamaa) suudab Ukraina sõja valguses oma erimeelsused USAga Hiina osas kalevi alla panna.
Kuid sõda ei pruugi lõppeda üldse sel aastal. Saja-aastase sõja näide Inglismaa ja Prantsusmaa vahel – ja sõda kestis tegelikult kauem kui sada aastat – on võibolla liiga äärmuslik, aga esimene maailmasõda kestis neli ja teine maailmasõda kuus aastat. USA sekkumine Vietnamis pidi olema ka lühiajaline ja väiksearvuline, kuid 1965. aastal saatsid Ühendriigid sinna esimesed maaväed. Rahuleping Põhja-, Lõuna-Vietnami ja USA vahel sõlmiti 1973. aastal, misjärel Vietnami sõda möllas põhja ja lõuna vahel veel kaks aastat. Nõukogude Liit alustas Afganistani invasiooni 1979. aastal, aga lahkus sealt kümme aastat hiljem. Nii et Ukraina sõjaga on aega küll.
Eesti sisepoliitikas seisab ees rammukatsumine riigikogu valimiste näol. Siin seisab ees kaks põhiteemat: kui suureks kujuneb vahe Reformierakonna ja EKRE vahel ehk seega küsimus, kas EKRE saaks moodustada valitsuse. Teiseks teemaks on võimalus, et Eesti 200 saab parlamenti – see asjaolu lisab valitsuse moodustamise kombinatsioone. Praegu soosib asjade seis Reformierakonda, sest seni pole nähtud hirmsat külma ja näljaga talve ning Ukraina sõjapõgenike toetamisele on rahva seas toetus jätkuvalt olemas. Samuti on enneolematult kõrge toetus Euroopa Liidule. Sestap peab EKRE kiiresti leidma midagi – ja see võimalus võib avaneda ka iseenesest –, millega Reformierakonna toetust kahandada.
Niisiis on peaaegu kindel üks: järgmised kaks kuud näeme ja kuuleme kõikvõimalikke lubadusi ja rünnakuid poliitiliste oponentide aadressil, nii et valimispäeva järel on ilmselt paljudel hea meel, et see trall jälle läbi sai. 2023. aasta võib tulla hukatuslik, aga võib tulla ka parem kui 2022. aasta. Lootust on.


Kert Kingo: prokuratuuri tahtlikud tööalased rikkumised on saanud igapäevaseksEKRE Riigikogu saadik Kert Kingo kommenteerib uudist, kus miljonikelmuses süüdistatav toetub oma nõudmistes prokuratuuri tegevusele: nemad tegid ju samamoodi.
“Järjest rohkem tuleb avalikuks prokuratuuri tööalaseid tahtlikke rikkumisi. Justnimelt prokuratuuri, selle, kes esindab süüdistajana riiki ja kelle puhul peaks olema välistatud pisemadki seaduserikkumised.
Prokuratuur aga rikub järjekindlalt nii süütuse presumptsiooni kui erinevaid menetlusnorme, seejuures tagudes endale rusikaga rinnale “me oleme nii tublid, kõige kõigemad”. Kuna seaduse järgi pole ühtegi instantsi, kellel oleks õigus prokuratuuri tegevuse üle järelvalvet teostada ja seadusterikkumiste kaasosalised kapo ja politsei juba ootuspäraselt midagi ei näe ega kuule ning ette ei võta, siis jääbki õigust ja nahhaalsust ülearu. Iseenda üle järelevalvet ju keegi ei teosta ja “omasid” vastutusele võtma ka ei hakka.
Sõna “õiguriik” on muutunud tühiseks sõnakõlksuks, reaalsus on teine.
Kui prokuratuur peab lõpuks hakkama oma seadusvastaste tegevuste eest maksma lõivu ehk menetlualustele isikutele kopsakaid hüvitissummasid (kahjuks maksumaksja raha eest) ja reaalselt vastutama oma rikkumiste eest, siis on meil veel lootust saada kunagi päriselt õigusriigiks.
Seni vohab ringkaitse ja korruptsioon, mätsitakse kinni “omade” seadusrikkumisi ning algatatakse poliitiliste tellimustena aastaid kestvaid menetlusi.
Mõelge sellele märtsikuus valimiskasti ees – kas soovite selle jätkumist?
Päästame Eesti!
Saame õigusriigiks!”


Šotlasi häirib pedofiilide peiteterminiga ümbernimetamine politseiraportisFoto: Pixabay / congerdesign
Osana Euroopa Liidu laste väärkohtlemise ja ärakasutamise vastu võitlemise projektist lisas Šotimaa politsei mõiste, eufemistlik (eufemism ehk peitesõna on mahendav väljend, mida kasutatakse ebasündsa või teatavas situatsioonis sobimatuks peetava sõna või väljendi asemel) MAP (Minor-Attracted People – “inimesed, keda köidavad alaealised” oma aastalõpuaruandesse – selline ümberütlev mõiste on tekitanud rahuolematust ja üldsus peab seda sügavalt häirivaks ning rumalaks.

Šotimaa politsei on kaitsnud vastuolulist sammu nimetada pedofiilid oma kõrgetasemelises raportis ümber “inimesteks, keda köidavad alaealised” (ingl MAP – inimene, keda köidavad alaealised) – selle sammu taga on Euroopa Liidu poliitikatest tulenev püüd “neutraliseerida” teatud hinnanguid, mida aga avalikkuses nähakse pigem pedofiilia defineerimisena ohutu seksuaalse eelistusena.
Pedofiiliat defineeritakse sõnaraamatutes seksuaalse sättumuse hälvena, haigusliku seksuaalse kiindumusena lastesse, seksuaalperverssuse ja lapsepilastaminena – sõna “pedofiil” viitab seega üheselt hälbele, mis on kriminaalselt karistatav.
Politsei pressiesindaja rõhutas, et MAP ei ole termin, mida nad tavaliselt kasutavad laste väärkohtlejate kirjeldamiseks ja ütles, et selle termini kasutamist aruandes tuleb mõista kontekstis.
Ta selgitas, et viide MAP-idele oli seotud Euroopa Liidu Horizon Europe projekti peatükiga “Laste seksuaalse ekspluateerimise ennetamine”.
Aruandes öeldakse: “Projekti põhieesmärk on arendada arusaamist ja lähenemist, et vältida laste ohvriks langemist, kaasates ka “inimesi, keda köidavad alaealised” (MAP), pakkudes neile vajalikku tuge, ravi ja juhiseid, et aidata ära hoida kuritegelikku tegevust”.

Tegu on ametliku terminiga, mida ei kasutata krimimenetlustes
Politsei pressiesindaja lisas: “Šotimaa politsei ei kasuta mõistet MAP. Viide peakonstaabli hinnangus politseitöö tulemuslikkusele 2021/22 oli seotud Šotimaa politsei koostööga Horizon Projectiga. /–/.”
Ent probleemi tekitab see, et termin MAP on vaieldav, sest laste väärkohtlejad üritavad pääseda pedofiiliaga seotud häbimärgistamisest ja soovivad, et neid tuleks käsitleda niširühmana LGBT kogukonna kõrval.
Kenny McAskill, Alba partei parlamendisaadik ja endine justiitsminister, kommenteeris, et igasugune eufemismide kasutamine seoses laste seksuaalse kuritarvitamisega on “julge samm”: “Selliste eufemismide väljapressimine lihtsalt varjab tegelikkust ja nende ohtlikkust.
“Ma tervitan väga Šotimaa politsei mõistust, kuigi isegi tellimisdokumentides tuleks selliseid eufemisme vältida, kuna need varjavad tegelikkust ja selle taga seisvat õudust. See mõiste mis tahes kontekstis on räpane” nentis ta.

Enamik šotlasi peab seda sügavalt häirivaks ja valeks
Sõltumatu sotsiaaltöö konsultant Maggie Mellon ütles, et termin MAP ohustab “tõsise kuriteo normaliseerumise ja seega ka dekriminaliseerimise ohtu”.
Ta lisas: “Neile, kes kujutavad endast ohtu lastele, peaksid olema diagnostika- ja ravivõimalused, kuid politsei ei ole raviteenistus: nad peaksid pühendama oma ressursid laste ja naiste väärkohtlemist kujutavate pornosaitide sulgemisele ja nende avastamisele,” ütles ta.
Ka Šoti konservatiivide esindaja sõnutsi on pedofiiliaga seotud kuriteod ühed kohutavamad ja andestamatumad kuriteod, mida igaüks võib toime panna ning on oluline, et Šotimaa politsei juhised seda kajastaksid.
MAP-i propagandat on võrreldud pedofiilide teabevahetuse (PIE) kampaaniaga 1970-ndatel ja 80-ndatel.
Šotimaa politsei on juba eelmisel aastal langenud kriitika alla, kuna väitis, et registreerib “peenisega kurjategijate poolt sooritatud vägistamised kui naise poolt toime pandud, kui ründaja “identifitseerib end naisena”.

J. K Rowling sooreformist Šotimaal: “Peenisega isik, kes teid vägistas, on Naine”
Kampaanias osalejad ütlesid, et see moonutaks vägistamisstatistikat ja ohustaks naiste turvalisust, alahinnates vägivallakuritegude ohtu keset kartust, et vastuoluline soo tunnustamise reformi (Šotimaa) seaduseelnõu, mis võeti vastu kaks päeva enne jõule, seab ohtu ainult naistele mõeldud ruumide turvalisuse, näiteks riietusruumid ja tualetid.
Kirjanik J. K Rowling on nimetanud Šotimaa sooreformi seaduseelnõud “orwelllikuks”, viidates George Orwelli totalitaarsele romaanile “1984”: “Sõda on rahu. Vabadus on orjus. Teadmatus on tugevus. Peenisega isik, kes teid vägistas, on Naine.”
Ametnikud aga kaitsesid vastavat poliitikat, väites, et need mured on “hüpoteetilised”, kuna selliseid asjaolusid pole kunagi tekkinud.

Allikas: scottishdailyexpress.co.uk
Loe lisaks:
Minor Attracted Person scandal: Inside the £2m EU project to ‘support’ paedophiles

Tõlkis Sander Soomaa


Trade Republic pakub kõikidele klientidele 2 protsenti intressi sularahajäägilt
Kõik kliendid saavad oma sularahajäägilt 2 protsenti intressi aastas.
Turu parim aastaintress – tegemist ei ole piiratud pakkumisega, nagu teiste pankade puhul.
Intressi arvestatakse reaalajas rakenduses ja deponeeritakse igakuiselt.
Pakkumine kehtib kõigile olemasolevatele ja uutele klientidele kõigil turgudel kuni 50 000-eurose sularahajäägi puhul.
Euroopa suurima säästmisplatvormi turu juhtpositsiooni laienemine.

TALLINN, Eesti--(

BUSINESS WIRE

)--
Euroopa suurim säästmisplatvorm Trade Republic annab oma klientidele aastase sularahajäägi eest 2 protsenti intressi aastas. See aitab neil EKP kasvanud intressimääradest hõlpsalt võita. Trade Republic pakub turu juhtivat intressimäära nii uutele kui ka olemasolevatele klientidele. Erinevalt paljudest teistest pankadest ei ole see pakkumine ajaliselt piiratud ja kehtib, kuni edasise teatiseni. Intressi arvestatakse reaalajas ja makstakse välja kord kuus, mistõttu on klientidel võimalik koguda liitintressi. Intressi kasutuselevõtuga suurendab Trade Republic oma jõupingutusi klientidele pikaajalise rikkuse loomise ja pensioniks säästmise eesmärgi täitmise nimel.

„Aastase 2-protsendilise reaalse intressimääraga anname me uue intressimäära keskkonna eelised vahetult kliendile edasi. Igal investoril on nüüd võimalik intressist otseselt ja lihtsalt võita,“ sõnas Trade Republicu üks rajajatest Christian Hecker. „Täpselt neli aastat tagasi olime meie üks esimestest, kes hakkasid Euroopas pakkuma komisjonitasuta investeerimisvõimalust. Nüüd oleme astumas järgmist oma teel muuta rikkuse kogumine kõigile võimalikuks. Tänasel päeval on Trade Republic kõige atraktiivsem koht, kus oma raha säästa ja investeerida.“
Euroopa Keskpanga intressitõus, millega lõppes aastaid kestnud negatiivsete intressimäärade periood, muutis intressipõhised säästud uuesti atraktiivseks. Trade Republic on esimene maakler, kes on haaranud võimalusest maksta kõigi klientide investeerimata rahalistelt vahenditelt intressi. 2-protsendilise aastase reaalse intressimääraga nii olemasolevatele kui uutele klientidele eristub Euroopa suurim säästmisplatvorm selgelt kõigist ülejäänud konkurentidest. Erinevalt teistest pankadest pole pakkumise ajaline kestus piiratud ja intressimäärad kehtivad kuni edasise teatiseni. Intressimäära arvestatakse reaalajas rakenduses ja makstakse kliendile igakuiselt. Pakkumine kehtib kuni 50 000-eurostele sularahajääkidele. Klientide vahendid on kaitstud kuni 100 000 euro ulatuses hoiuste tagamise skeemidega (DGS).
Trade Republicus konto avamine võtab rakenduses või arvutis kõigest 5 minutit aega. Klientidel on võimalus investeerida tasuta Euroopa suurimasse ETFi säästmise kavasse. Lisaks pakub Trade Republic peaaegu kõigi aktsiate puhul murdosalise kauplemise võimalust. See võimaldab erinevate võimalustega klientidel investeerida ka kõrge väärtusega üksikaktsiatesse, nagu Booking.com või Warren Buffeti Berkshire Hathaway. Trade Republic tegutseb 17 Euroopa riigis ja selle järelvaatajaks on BaFin ja Bundesbank.

LISATEABE SAAMISEKS KÜLASTAGE:

Veeb
 I
KKK
 I
Facebook
 I
Instagram
 I
Twitter

TEAVE TRADE REPUBLICU KOHTA

Trade Republicu eesmärgiks on pakkuda miljonitele eurooplastele kapitaliturgudele turvalise, lihtsa ja komisjonitasuta juurdepääsuga võimalust rikkuse loomiseks. Enam kui miljoni kliendiga on Trade Republic juba praegu paljudele eurooplastele avakuvarakenduseks oma varade haldamisel. Trade Republic pakub võimalust investeerida säästmisplaanidesse, murdosalisse investeerimisse, ETFidesse, tuletisvahenditesse ja krüptosse. Trade Republic on tehnoloogiaettevõte, mille järelvalvet teostab Bundesbank ja BaFin. Euroopa suurima säästmisplatvormina on Trade Republicusse investeerinud nii Accel, Peter Thiel‘s Founders Fund, Ontario Teachers‘, Sequoia kui ka TCV. Ettevõte asub Berliinis ja selle rajasid 2015. aastal Christian Hecker, Thomas Pischke ja Marco Cancellieri.
Selle teadaande originaaltekst on ametlik ja kaitstud autoriõigusega. Tõlge on tehtud vaid mugavusotstarbel. Teksti kasutamisel tuleb viidata originaaltekstile, kuna vaid see on õiguslikult kehtiv.

Lugege algteksti veebisaidilt businesswire.com:

https://www.businesswire.com/news/home/20230102005050/et/

Emanuele Agueci
Eesti tütarettevõtte juhataja
emanuele.agueci@traderepublic.com


Ester Tuiksoo Savisaare teenetest: teda hindavad ka need, kes on kriitilised olnud«Minu jaoks oli ta ääretult südamlik ja väga hea juht, kellega oli alati kindel koostööd teha,» iseloomustab Edgar Savisaart endine põllumajandusminister Ester Tuiksoo. «Ta oli alati olemas, kui tahtsid temaga vestelda,» ütleb Tuiksoo intervjuus Katrin Lustile. «Minu jaoks oli ta ääretult südamlik ja väga hea juht, kellega oli alati kindel koostööd teha. Selline hästi suuri tarkusi omav mees...» takerdub Edgar Savisaare ärasaatmisele saabunud endine põllumajandusminister Ester Tuiksoo kurvalt oma sõnadesse.
Tuiksoo nõustub Katrin Lustiga, et Savisaar julges alati vastuvoolu ujuda, jäädes oma kaaskondlaste kõrvale ka siis, kui kõik ülejäänud neid piltlikult öeldes materdasid. «Olen nõus, et just nii ta käitus,» tõdeb Tuiksoo ja lisab, et tugevale isiksusele nagu Savisaar, oligi omane nii käituda. Ta ei lasknud müral inimsuhetes ennast mõjutada.

Helistas alati asja pärast

Tuiksoo mõtiskleb, et tavaliselt helistas Savisaar ise talle alati ikka asja pärast. «Aga alati võib öelda, et ka see on asja pärast helistamine, kui sa küsid, kuidas su heal tuttaval või sõbral läheb,» lisab endine minister. «Ta oli alati olemas, kui tahtsid temaga vestelda,» kiidab Tuiksoo endise parteijuhi tugevaid külgi.
Kui Savisaare elu lõpupoole tundus justkui, et inimesed on teda unustamas, siis täna Estonia kontserdisaalis toimunud rahvarohke ärasaatmine näitas, et tema teeneid hinnatakse väga.
«Kindlasti, sest tal ongi ju Eesti osas väga suured teened,» sõnab Tuiksoo noogutades ja jätkab: «Terve Eesti hindab ja hindavad ka need, kes on tema suhtes kriitilised olnud,» usub ta ja märgib, et Edgar oleks tänase üritusega kindlasti rahule jäänud.
Vaata videointervjuust, milliste tunnetega endine põllumajandusminister Edgar Savisaart meenutas:

Ester Tuiksoo (57) oli põllumajandusminister Juhan Partsi valitsuses (2003–2005) ja  Andrus Ansipi esimeses valitsuses (2005–2007).
Tuiksoo oli Eesti Reformierakonna liige 1994–2000 ning Eestimaa Rahvaliidu liige 2004–2010.
2010. aastal astus Tuiksoo Eesti Keskerakonda, kuid lahkus nii parteist kui ka riigikogust 2014. aastal, kui riigikohtu kriminaalkolleegium ta maadevahetuse kriminaalasjas pistise võtmises ja andmises süüdi tunnistas.
Tuiksoo taasastus Keskerakonda 2018. aastal ning asus tööle toonase Tallinna linnapea Edgar Savisaare alluvusse arendama ühistupanka, kuuludes Savisaare lähiringi.


Miljardid dollarid kadusid jäljetult„Meil ei ole siin enam midagi päästa, Sam,” vastas krüptobörsi FTX peaadvokaat Ryne Miller, kui selle omanik Sam Bankman-Fried väitis, et oleks suutnud kapitali juurde hankida ja klientidele kogu nende raha tagastada.Milleri vastus tundus olevat selge kõikidele teistele, kuid Bankman-Fried kinnitab siiani, et teda manipuleeriti pankrotti välja kuulutama pärast seda, kui rivaalitseva krüprobörsi juht twiitis, et on otsustanud maha müüa FTX tokenid, ja nii saatis selle kliendid korraga oma raha nõudma, Selle aasta novembris pidi Sam Bankman-Fried teatama, et nii krüptobörs FTX kui ka teine talle kuuluv firma, Alameda, on pankrotti läinud.Polnud võimalik tagastada raha kõigile klientidele, kes olid tormanud seda välja võtma. Umbes 20 miljardit dollarit FTX klientide varast oli otsekui haihtunud. Kuidas ja kuhu?Bankman-Fried on intervjuudes nii vabandanud kui ka teisi süüdistanud. Temal polevat aimugi, kuhu kõik see raha kadus, sest tema polnud ju Alameda juht, juhtis ainult FTXi. Mängib ta lolli?Seda on kerge uskuda, kui teda esmakordselt näha - riides nagu väike poiss, juuksed sassis peas...Veidi süvenedes aga tuleb nentida, et see „väike poiss" on 30aastane ettevõtja, kes on lõpetanud väärika Massachusettsi Tehnoloogiainstituudi ning asutanud krüptovaluutabörsi FTX ja krüptovaluutadega kauplemise firma Alameda Research.Ameerika prokurörid usuvad, et tegelikult teab ta täpselt, kuhu kadusid miljardid tema krüptobörsilt.Ta arreteeriti Ameerika valitsuse palvel 12. detsembril Bahamas. Tema vastu on kaheksa väga tõsist kriminaalsüüdistusi, mis võivad ta saata elu lõpuni trellide taha. Võrdluseks - kurikuulus Ponzi skeemi looja Bernie Madof mõisteti 2009. aastal süüdi ja talle anti 150 aastat - 13 miljardi «kaotamise" eest. Tegelikult hajus Ponzi skeemides aga umbes 63 miljardit klientide raha.Pangaarveteta firma liigutab miljardeid Praegu on SBF, nagu teda Ameerika ajakirjanduses kutsutakse, vabaduses tagasi, kuigi tõenäoliselt ajutiselt. 22. detsembril jalutas ta New Yorgi kohtumajast välja 250 miljoni dollarilise kautsjoni vastu. Teades, et Ameerikas on tal võimalik vabaduses kohtuistungit oodata, oli ta nõus loobuma Bahama kohtust. Sam elab oma vanematekodus Californias - ja just tänu sellele, et vanemad olid nõus kodu panti panema, sai makstud nõutav kautsjonisumma.Mitmed süüdistused tema vastu ei üllatanud neid, kes olid enne süüdistuste esitamist lugenud SBF vabandusi ja selgitusi. Ta on öelnud, et lasi oma klientidel saata raha Alameda kontodele, põhjendades seda sellega, et Alamedal polnud oma pangakontosid. Hooletu raamatupidamine Alamedas olevat aga põhjus, miks need miljardid olematuks muutusid.Prokurörid väidavad, et Alameda kasutas seda raha investeerimiseks ning et tegu on aastetepikkuse pettusega, mida orkestreeris Sam Bankman-Fried ise. Nad näitavad oma süüdistuses täpselt, kuidas Alamedal lasti laenata FTX klientide raha. See jätkus, hoolimata krüptokrahhist, mil pidi olema selge ka talle endale, et kõigile klientidele nende raha tagastamine osutub võimatuks.Tegelikult polnud FTX isegi mitte Ameerika ettevõte, omanik registreeris selle Bahamal. Võib spekuleerida, et USA firmas poleks pettused nii kergelt läbi läinud. Ometi olid loendamatud ameeriklased nõus seda kasutama ning kõrged poliitikud, nii vabariiklased kui ka demokraadid, võtsid temalt vastu miljoneid dollareid toetusraha.Kas tõesti parimad kavatsused? Sam Bankman-Friedi pole muidugi õige Madofiga võrreldakuigi ka neid, kes seda teevad, on raske hukka mõista.Siinkirjutaja usub versiooni, et SBF põhiline eesmärk oli siiski heategevus. Inimesi, kes usuvad, et rikastuda tuleb selleks, et maailma parandada, on palju ning kõigepealt tuleb neil leida võimalus rikastumiseks. Põhjendus on lihtne - vaene loodusesõber saab planeeti aidata palju vähem kui rikas börsiboss.Sam Bankman-Fried on lubanud kogu oma varanduse heategevuseks kasutada. Kindlasti uskusid teda ka mõned kuulsused, - nagu näiteks Ameerika kõigi aegade parim mängujuht Torn Brady, - kes teenisid kõvasti FTXi reklaamimisega ja kelle pettunud börsikasutajad on nüüd kohtusse kaevanud.Kõige enam ongi SBF oma lolluse või pettusega teinud kahju heategevusele, hindavad need, kes on ausalt rikastunud ning seejärel oma sissetuleku annetanud.Tommy Lind


Kirglikult kokkav uurijaHobikokkade võistlusel kokandussaates „MasterChef Eesti“ pärjati parimaks Jana Guzanova, kes on ametilt finantskuritegude uurija. Kust ta tuleb ja kuhu on kulinaariamaailmas teel?Viljandis üles kasvanud vene juurtega Jana Guzanova (32) on elanud kuus aastat Belgias Antwerpenis ja viimased kuus aastat on tema kodulinnaks olnud Tallinn. Jana teeb igapäevaselt joogat ja mängib ülepäeviti tennist. Vaba aja veedab ta enamasti lugedes ja süües.Lugemisvaraks on loomulikult kokaraamatud, mida Jana võib lugeda lausa viies keeles, sest ta valdab eesti, vene ja inglise keelt ning saab aru ka prantsuse ja flaami keelest.1 Mida plaanid ette võtta 10 000 euro suuruse auhinnarahaga?See läheb kinnisvaraostu algkapitaliks. Kinnisvara ostan Eestisse, et saaksin kodumaal kanda kinnitada. Tahan kindlasti avada oma restorani, aga praeguses majanduskliimas olen ettevaatlik. Hetkel mõtlen pigem koostööprojektidele. Miks ka mitte koos Kseniaga („MasterChef Eesti“ saates teise koha saanud Ksenia Karkavenko - toim.), kellega saates tutvusin. Ta on imeline inimene. Oleme erinevad ja seetõttu täiendaksime teineteist.2 Öeldakse, et armastus käib kõhu kaudu. Milline on su suhtestaatus?Oma eraelu ma meedias ei arutaks, aga olen küll seda meelt, et armastus käib kõhu kaudu. Kui mõtlen oma varasemate suhete peale, siis õnneks ei ole sattunud mu ellu inimest, kes keelduks midagi söömast. Olen kuulnud lugusid pirtsakatest, kellel peab isegi tomat olema kindla nurga all lõigatud ja musta pipart ei tohi olla toidu sees. Sellise inimesega mina ei suudaks koos olla. Kindlasti peaks meid siduma huvi toidu vastu. Tore oleks ka, kui kaaslane oskab süüa teha. Kui armastad inimest, leiad aja, et kas või ühe roa tegemine selgeks õppida. Isegi kui romantilise õhtusöögi valmistamine hästi ei õnnestu, siis üritamine on pool võitu ja selles oleks ikkagi midagi armsat. 3 Milline oli su lapsepõlv?Veidi üksildane. Mul on küll poolvend, aga tema kolis ammu kodust välja ja lähedast suhtlust meil pole. Eestis oleme ainult mina ja mu ema. Kõik sugulased on ema sünnikohas Nikolajevskis, Amuuri ääres. Isa elab ka Venemaal.Lapsepõlv oli pisut üksildane just jõulude aegu, kui kõik olid suurte peredega koos ja said vanaemade-vanaisade juurde minna. Aga vähemalt on mul ema. Minu suur austus kuulubki emale, kes rabas kolme töökoha peal ja tegi kõik, et mul oleks toit laual.Olin palju üksi ja õppisin varakult ise süüa tegema. Mängisin, et mul on oma kokasaade, kus seletasin, mida teen ja kuidas valmistan. Kogu taskuraha läks köögikatsetustele. Ükskord tegin suitsulõhest lasanje, kuid see läks nii tagurpidi, kui veel minna sai - süüa ei kõlvanud.Isaga on mul viimased kümme aastat olnud head suhted. Ta nüüd saadab mulle pilte, mida kõike ta seal kokku küpsetab. Tal on kodus sous vide aparaadid ja kõiksugu tehnika. Ilmselt on mul kokkamise huvi geenides.Lapsepõlves sain häid ema tehtud koduseid toite. Ta pani puljongi õhtul hakkama ja hommikul tegi suppi. Hingega. Mäletan, kuidas lapsena pahandasin, et jälle see borš - miks sa ei või teha normaalset toitu nagu kõikidel, näiteks kartulit ja valget kastet? Väike laps ei oska hinnata, mis tal on. Nüüd mõtlen küll, et olin ju õnnega koos, et sain sellist aeglaselt valmistatud toitu.Tundub, et ema poolt on mulle kaasa antud konstantne stabiilsus ja isa poolt kergelt hullumeelne temperamentsus, mis kohustab raamidest välja mõtlema ning toitu ja toidutegemist kohati obstsöönses võtmes lahti mõtestama.Minu lemmikud on rupskid, nendes on mingi võlu. Olen ninast-sabani-mõtteviisiga inimene. See on austus looma vastu. Kui ta on juba tapetud, siis võiks maksimaalselt kasutada.4 Kui sulle meeldis juba lapsena kokata, siis miks otsustasid kuritegude uurijaks saada?Kokaks ei tahtnud ma õppida, sest kaksteist aastat tagasi pidasin seda tõesti vaid hobiks ja rohkem huvitas mind õigusteadus ja välispoliitika. Modellindusega tegeledes nägin tihtipeale, kuidas noorte tüdrukute teadmatust kasutatakse omakasu eesmärgil ära. Tundsin, et õigusteadust õppides suudan saavutada piisava teadmistebaasi, et nõrgemate huvide eest seista. Mind väga huvitas rahvusvaheline kriminaalõigus. Sain Eestis õigusteaduste bakalaureuse ja käisin ka diplomaatide koolis. Siis aga läksin Belgiasse sõpradele külla, kes olid just restorani ostnud. Otsustasin nende restoranis ennast kokana proovile panna, aga meil tekkisid eriarvamused ja nii jätkasin Antwerpeni ülikoolis õigusteaduste rada ning läksin magistriõppesse. Seal sain aru, kui raske on sel alal läbi lüüa, kui palju jääb bürokraatia taha.Otsisin õigusteadusega seotud tööd ja tuli võimalus minna finantskuritegude uurijaks. Sel alal on kohe tulemusi näha - hoian ära selle, et inimesed ei satuks pettuste ohvriks.Kui ma peaks hommikust õhtuni sama asja tegema, siis ilmselt tüdineks kiirelt ja hülgaks selle tegevuse. Mul on kaks nii erinevat tööd, aga samas tunnen mõlemat tehes end väga koduselt.5 Aastavahetuseks sõitsid Belgiasse puhkama. Mis sind veel selle maaga seob?Mul on Belgias ülikooli ja restoranitöö ajast palju sõpru ja mulle väga meeldib selle maa toidu- ja õllekultuur. Praegu on 16 kraadi sooja, saab minna välja istuma, sest ka talvel on kohvikute terrassid avatud. Võõrastega saab lihtsalt jutule. Nad on soojad ja seltsivad. Tammsaareliku eestlase jahedale temperamendile ja tagasihoidlikkusele on see hea vaheldus.6Kuidas sul üldse mõte „MasterChefi“ saates osaleda?Olime sõbrannaga Pikakari rannas ja märkasin reklaami. Sisemuses oli otsus tehtud, et lähen, kuid mõistuse hääl hakkas kohe vastu rääkima ja kahtlema. Kohati vajas sõprade ja sõbrannade veenmist minu lapselik põikpäisus. Mõtlesin, et milleks mulle see kõik, mugavustsoonis oli ju hea. Samas sisimas teadsin, et kui ma saatesse ei lähe, ei andesta ma seda endale. See oli hea kogemus. Parem kui oodata oskasin. Olen alati suhtunud avaliku elu projektidesse ettevaatlikkusega ja tahtnud madalat profiili hoida, aga soe vastuvõtt ja hea suhtumine õpetasid, et midagi ei tasu karta.Kohtunikud olid vahel karmid, aga õiglased ja ausad. Maitsed on ju erinevad ja nii tuligi laveerida erinevate maitse-eelistuste vahel.7 Kas on mõni toit või toiduaine, mida sa kunagi ei söö?Ma ei suuda ka parima tahtmise juures välja mõelda toitu või toiduainet, mida ma kategooriliselt keelduks söömast.8 Kui peaksid minema pikemaks ajaks üksikule saarele, siis millised kolm toiduainet kaasa võtaksid?Oliiviõli, veini ja munad. Veini ja oliiviõliga saab pea kõike hästi maitsestada. Munades on kõik vajalikud aminohapped ja need on nii multifunktsionaalne ja versatiilne toiduaine, millest annab palju erinevaid roogasid teha alates majoneesist beseeni.Mune söön muidu ka palju. Kui olen oma rutiinis, toitun väga tervislikult ja mitmekesiselt. Mu toidulaual on rohkelt köögivilja ja kala või muud valgurohket. Puhkuse ajal aga ei jälgi ma absoluutselt, mida söön. Siis söön kõike, mis maitseb. Samas, tervislik toitumine on mulle tähtis. Enamasti teen ise süüa. Ma ei planeeri ette, valmistan seda, mille järele parasjagu isu tuleb. Hommikuti söön enamasti muna ja õhtul ahjukala köögiviljadega. Sellise toidu valmistamine võtab vaid 15-20 minutit ja pole midagi keerulist.9 Millisest toidust sa loobuda ei suudaks?Olen päris osav leidma alati mingid alternatiivid. Mingi aeg oli mu menüü 70 protsenti vegan - kõik piima alternatiivid on ju saadaval ja ka gluteeniga nisujahu saab mandlijahuga asendada. Ainult liha alternatiiv mulle ei sobi.10 Millised hobid on sul lisaks kokandusele?Mängin kitarri. See on selline väike hobi. Mängin tennist. Teen igapäevaselt joogat, mis aitab meeleseisundit hoida. Kui Eestisse tagasi kolisin, olin inimvare, ma ei teadnud, mida oma eluga peale hakata. Trenniga on vaimne stabiilsus saavutatud ja selle eest olen tänulik oma treenerile Silver Karjusele, kes on tõesti suurepärane. Tema on mind päästnud. Belgias ülikooli viimasel semestril käisin ka professionaalset abi saamas, sest läbipõlemine mõjutas juba füüsilist tervist. Näiteks oli mul kolm kuud pearinglus.Ülikool võttis kõik vaba aja ja iseendaga tegelemine jäi tagaplaanile. Tulemus oligi käes. Sain diplomi kätte, aga mis hinnaga. Ükski asi ei kaalu üles tervist, ükski diplom ei ole sellist ohverdust väärt. Mu eneseusk kadus, olin vegetatiivses seisundis, kus tundsin, et ei saa hakkama ühiskonnas ega iseendaga. Eks see ka mõjus, et sõbrad olid kaugel ja ema ei näinud. Kuidagi ei olnud enam seal olemisel ja elamisel mõtet. Koduriigis tundus kindlam ja parem. Kodus ongi kõige parem.JANA EELISTUSEDKohv või tee?Kohv. Piimaga hommikuti ja õhtul espresso.Pepsi või Coca-Cola?Coca-Cola.Burger King või McDonalds?McDonalds.Sinep või ketšup?Majonees.Soolane või magus?Soolane.Šokolaad või jäätis?Raske valik... Šokolaad.PRESIDENDILE PAKUKS ROOGI RUPSKITESTKui Janal oleks võimalus presidendi vabariigi aastapäeva vastuvõtu pidulaud katta, siis pakuks ta rupskitest valmistatud roogasid ja traditsioonilisi kodumaiseid maitseid.„Eestlane on ikkagi viinarahvas. Leib ja viin olgu laual. Mulle endale peod ja aastapäevad väga meeldivad. Pits viina peab ikka olema ja sellest oleks mu menüü inspireeritud,“ räägib Jana. „Kindlasti oleks suupistevaagnal rahvuskala räim ja suitsuangerjas, ilmselt luuüdiampsu teeks, ja harknääret ning veisekeele paneks menüüsse. Magustoiduks pakuks midagi musta leivaga, kus oleks ka kodumaised marjad, nagu mustikad ja pohlad, ning vahukoor. Kamavaht mustikate ja pohladega kõlab hästi.“FINANTSKURITEGUDE UURIJA Jana Guzanova uurimas liha tekstuuri. VÄÄRT ÕPPETUND „MasterChefi” köögis õppis Jana usaldama iseennast. „Kuula, mida teised räägivad. Kahtle, aga ainult veidi. Maitse, lisa ja maitse uuesti,” võtab Jana õppetunni kokku. Pildil on ta saates teise koha saavutanud Kseniaga. OSKAB MAITSEMEELI HELLITADA Jana Guzanovat tunnustati Eesti parima amatöörkoka tiitli ja 10 000 euro suuruse auhinnarahaga. Aastavahetuseks läks ta Belgiasse puhkama ja oma võitu tähistama. Jana lubas teha iseendale ka väikese kingituse ja külastada Antwerpenis kahe Michelini tärniga restorani The Jane.Tekst: GRETA KAUPMEES Fotod: HARRY TIITS, ERAKOGU


Makijivka rünnak tõi Venemaal kaasa terava reaktsiooniMOSKVA, 5. jaanuar, AFP-BNS – Ukraina vägede ohvriterohkeim rünnak Vene sõduritele on vallandanud Venemaal kriitika Moskva mobilisatsiooni üle ja kahandanud usaldust ametnike vastu, kirjutas AFP.
Vene kaitseministeerium teatas kolmapäeval, et Ukraina raketilöögis Vene vägede kontrolli all olevale Makijivkale vana-aasta õhtul sai surma 89 Vene sõjaväelast. Ukraina sõnul on hukkunuid sadu.
Ukrainlased tegid USA-lt saadud mitmikraketiheitja HIMARS rakettidega rünnaku okupeeritud Donetski oblastis Makijivkas asunud Vene üksuste ajutisele baasile.
Levima on hakanud teated, et hukkunute hulgas oli palju äsja mobiliseeritud sõdureid. See on tekitanud viha pärast kestnud kaootilist mobilisatsiooni.
Venemaal on hakatud ilmutama ka avalikku leina ja frustratsiooni relvajõudude suhtes, kelle tegevust Ukrainas varjab saladusloor.
Harilikult on ametnikud hakanud kiiresti süüdistama Läänt ja Ukrainat. Seekord aga leiavad ka paljud Kremli poolehoidjad, et süüdi on relvajõudude juhtkond.
Paljud kahtlevad, kas 89 on ikka tegelik ohvrite arv ning sotsiaalmeedias levivad väited, et sõdurite magamiskoha lähedal hoiti laskemoona.
Relvajõud süüdistavad sõdureid. Kaitseministeeriumi videoavalduses öeldi, et Makijivkat tabanud Ukraina raketilöök sai võimalikuks, kuna sõjaväelased kasutasid ebaseaduslikult mobiiltelefone vastase relvaulatuses.
Harukordse sammuna lubatakse pärast juurdluse läbiviimist karistada vigu teinud ametnikke.
Sõdurite endi süüdistamine on venelastes viha tekitanud.
"Jah, muidugi. Ega komandör ei andnud käsku paigutada sõjaväelased koolimajja. Paistab, et tragöödias on süüdi lihtne sõdur telefoniga," ütles Moskva seadja Andrei Medvedev Telegramis.
Venemaal võeti pärast Ukrainasse sisenemist vastu ranged relvajõudude diskrediteerimise seadused, mis sõjategevuse kritiseerimise sama hästi kui ära keelavad.
Pärast Makijivka rünnaku on paljud Kremli-meelsed kommentaatorid hakanud süüdistama sõjaväge halvas organiseerituses ja korruptsioonis.
Ukraina kallaletungi toetav Telegrami kanal Rõbar ütles, et hoones olid mobiliseeritud mehed, ja süüdistas esialgu separatistliku Ida-Ukraina komandöri.
Sotsioloog Deniss Volkov arvab aga, et seesugustel suure ohvrite arvuga rünnakutel on venelaste meeleoludele lühiajaline mõju sest riigimeedia ei ole pühendanud Vene vägede kaotustele kuigi palju eetriaega.
Kui võimud kuulutasid oktoobri lõpus mobilisatsiooni lõpetatuks, kasvas apaatia Vene ühiskonnas oluliselt, ütles Volkov.
Siiski on rida kaotusi ja taganemisi Ukrainas tekitanud mõnedes venelastes tunde, et mitte kõik ei lähe plaanipäraselt, lisas ta.
"Inimesed panevad tähele ja see mõjutab tunnet, kõik ei ole nii pilvitu, nagu seda neile silme ette maalitakse, või nagu nad tahaksid seda näha."
"Aga siiski mõtleb enamik, et kõik on korras ja et (pealetungi) tuleb jätkata."
Samara oblastis, kust mõned Makijivkas surma saanud sõdurid ja mobiliseeritud pärit olid, korraldati avalikke leinatalitusi, mida on sõja jooksul väga harva ette tulnud.
Samara sõdurite omaste keskis tekkisid sotsiaalmeedias kahtlused ja hakati nõudma juhtunu põhjalikku uurimist.
"Süüdi ei ole mobiiltelefonid ja nende omanikud, vaid komandöride lihtlabane hoolimatus. Ma olen kindel, et nad isegi ei püüdnud personali ümber paigutada," seisab ühes sotsiaalmeediapostituses.
"Ma olen šokeeritud, et komandörid ei hoiatanud ohtude eest," kirjutas teine.
Mõned on hakanud küsima, miks mobilisatsiooni üldse vaja oli.
Rühm Samara aktiviste nõuab sõjaväeametnike karistamist ja surnute nimede avalikustamist.
"See on Samara oblastile suur tragöödia," kirjutas grupp sotsiaalmeedias.
AFP – Baltic News Service


Edgar Savisaar: vastuoluline lahkuja, kes alustas Rahvarindega ja lõpetas kohtu kulli eesViimsele teele saadetud Edgar Savisaar alustas oma hiigeltõusu Eesti poliitikasse Rahvarinde loomise väljakuulutamisega. Edgar lõpetas aga kohtu all ja korruptsioonisüüdistusega!